Príloha
Realizácia Štátnej politiky zdravia Slovenskej republiky v jednotlivých rezortoch za roky 2008 – 2010

Ministerstvo pôdohospodárstva, životného prostredia a regionálneho rozvoja Slovenskej republiky
Rezort pôdohospodárstva v maximálnej miere zohľadňuje ochranu a podporu zdravia, a to ako pri tvorbe zásadných dokumentov, tak v legislatívnej a rutinnej činnosti.
V roku 2008 bol v rezorte pôdohospodárstva vypracovaný zásadný materiál Prognóza a vízia vývoja slovenského poľnohospodárstva, lesníctva a vidieka, ktorý bol vzatý na vedomie vládou SR dňa 9. 4. 2008. Materiál definuje základné kvalitatívne zmeny a predkladá pravdepodobné alternatívy vývoja udržateľného, multifunkčného, environmentálne orientovaného a konkurencieschopného slovenského agropotravinárstva a lesníctva v horizonte do roku 2025 a naznačuje smery vývoja v dlhšom časovom horizonte (do roku 2050) v podmienkach meniacich sa endogénnych a exogénnych faktorov vývoja. 
V prognóze a vízii sú zohľadnené v maximálnej miere otázky ochrany a podpory zdravia:
1.	V oblasti poľnohospodárstva sa predpokladajú vývojové trendy zamerané na: poznanie bunkových procesov pri akumulácii zdraviu prospešných i škodlivých látok a identifikovanie látok redukujúcich výskyt ochorení, modifikovanie expresie látok s pozitívnym vplyvom na zdravie a kondíciu konzumenta, biotechnologické postupy zvýšenia obsahu karotenoidov, neštiepiteľných polysacharidov, vlákniny, imunostimulujúcich zložiek, komponentov redukujúcich hmotnosť konzumenta a pod.
2.	Popri súčasnej Spoločnej poľnohospodárskej politike EÚ sa ako alternatíva predstavuje vytváranie podporného systému, ktorý adresne a cielene zabezpečí produkciu konkrétne definovaných environmentálnych hodnôt ale i hodnôt, ako je zdravotná neškodnosť a kvalita vyrábaných komoditných výstupov (napr. aj organických produktov).
3.	V predpokladoch budúceho vývoja a v  trendoch zmien ovplyvňujúcich trh potravín sa očakáva veľmi mierne zvyšovanie spotreby hovädzieho mäsa, mliečnych výrobkov, ovocia a zeleniny, čo môže súvisieť so zvýšeným záujmom spotrebiteľa o zdravie a uvedomovanie si prospešnosti zdravej výživy na jednej strane a predpokladanou zlepšujúcou sa finančnou situáciou slovenských domácností na strane druhej. Významnú úlohu bude hrať podpora kvality, t. j. výroba kvalitných, bezpečných a chutnejších potravín s vyššou nutričnou hodnotou, ktorých výrobné postupy sú priaznivejšie voči životnému prostrediu. V dôsledku starnutia populácie budú narastať požiadavky na špecifické vlastnosti potravín s cieľom vyhnúť sa určitým zdravotným a výživovým problémom charakteristickým pre staršiu generáciu („osobné“ potraviny schopné uspokojovať všetky fyziologické a zdravotné požiadavky jedinca). Zmeny v spotrebe potravín: spotrebiteľské (stravovacie) zvyklosti nášho obyvateľstva nezodpovedajú zdravému životnému štýlu. Populácia na Slovensku v porovnaní s EÚ sa dožíva nízkeho priemerného stredného veku života. Súčasná spotreba potravín nedosahuje odporúčané dávky najmä pri hovädzom mäse, ovocí, zelenine, mlieku a mliečnych výrobkoch a rybách. Nadmerná spotreba, čiže konzumácia vyššia, ako sú odporúčané výživové dávky potravín, bola zistená v prípade bravčového mäsa, hydiny a tukov. Klesajúci je trend spotreby obilnín v hodnote múky, hovädzieho a bravčového mäsa, mlieka, ovocia, zeleniny a zemiakov naopak zvyšuje sa spotreba syrov, kyslomliečnych výrobkov a tvarohov, hydinového mäsa. Očakávaný vývoj do roku 2025 by mal byť charakterizovaný: zvyšovaním dôrazu a požiadaviek na kvalitu a bezpečnosť potravín. Očakávajú sa zmeny v zložení konzumovaných potravín i zmeny v označovaní (kvalita, informovanosť, vysledovateľnosť). S rastom príjmov sa výrazne rozšíri skupina konzumentov  so záujmom, resp. preferujúcich produkciu organických potravín, funkčných potravín, dietetických potravín a čerstvých potravín. V časti domácností s priaznivejším vývojom finančnej situácie a vnímajúcej požiadavky zdravej výživy možno očakávať aj mierny nárast v spotrebe hovädzieho mäsa.
4.	Hlavné zameranie vedy a výskumu v oblasti výživy obyvateľstva a potravinárstva sa bude orientovať na výskum reakčných mechanizmov vzniku a eliminácie zdraviu škodlivých látok počas technologických procesov ich výroby, vplyvu skladovacích podmienok na priebeh interakcií medzi zložkami potravín navzájom z nutričného, zdravotného a z organoleptického hľadiska, štúdium faktorov ovplyvňujúcich správanie sa spotrebiteľa z pohľadu získavania informácií o zdravotnom riziku vyplývajúcom z konzumácie potravín, výskum výživy vo vzťahu k meniacemu sa spôsobu života spotrebiteľa, optimalizácia výživy vo vzťahu k nutrigenomickým potrebám spotrebiteľa, výskum nutričnej využiteľnosti esenciálnych faktorov z nových potravinárskych komodít.
V roku 2050 sa predpokladá vyrovnaný ekonomický štandard obyvateľstva v celej Európskej únii. Spotrebiteľ bude „voľný a slobodný“ a bude široko rozvinutá filozofia „zdravého starnutia“. 
V rámci Stratégie politiky výživy z hľadiska rezortu pôdohospodárstva je zohľadnená ochrana a podpora zdravia v úlohách zameraných na:
•	aktívne pôsobenie rezortu v oblasti prípravy právnych predpisov  SR i EÚ a presadzovanie  prvkov na zlepšenie výživy,
•	podporu projektov, inovácií v smere  zlepšovania výživových hodnôt potravín a nových potravinárskych technológií, programov „Školské mlieko“ a „Školské ovocie“, investície do spracovania rýb a ich umiestňovania na trh, podpory ekologického poľnohospodárstva,
•	zabezpečenie úradnej kontroly bezpečnosti, výživového zloženia a označovania potravín vrátane výživových a zdravotných tvrdení, ktoré musia vychádzať z vedeckých poznatkov,
•	preventívne pôsobenie a predvídanie rizík proti hrozbám z potravín, ako sú napr. mikrobiologická kontaminácia, aditíva, potraviny zložené alebo vyrobené z geneticky modifikovaných organizmov, ktoré nie sú autorizované v EÚ a neprešli hodnotením vplyvu na zdravie človeka a životné prostredie úradom EFSA  atď.

Podľa operačného programu Rybné hospodárstvo SR 2007 – 2013, ktorý je dokumentom národného charakteru, rezort vykonáva stratégiu rozvoja rybného hospodárstva prostredníctvom súboru opatrení zoskupených do prioritných osí so zameraním na zvýšenie informovanosti a ponuky domácich rýb, čím sa podporí rozvoj zdravých stravovacích návykov. 
V programe „Školské ovocie“ boli podporované:
-	dodávky ovocia a zeleniny do škôl (oprávnené náklady na ovocie a zeleninu, dopravu, distribúciu, balenie, zariadenia, komunikáciu vrátane informačného plagátu EÚ, monitoring a hodnotenie) – financované z rozpočtu EÚ a z národných zdrojov/súkromných zdrojov,
-	sprievodné opatrenia – (osveta, vzdelávanie o zdravotných dosahoch, propagácia vo vzťahu k výrobe, zdravej výžive a k životnému prostrediu, vzdelávanie na školách v súlade s výživovou politikou, verejné kampane (so zainteresovaním rezortov zdravotníctva a školstva) – financované z národných zdrojov.
V rokoch. 2008 a 2009 bolo do systému integrovanej produkcie (s cieľom eliminovať nežiaducu chemizáciu v poľnohospodárstve) zapojených: 5 573 ha vinohradov (126 záväzkov), 2 685 ha ovocných sadov (75 záväzkov), 7 475 ha zeleniny (54 záväzkov), v tom je i 1800 ha zemiakov vysadených v roku 2009.
Integrovaná produkcia vinohrady. Počas celej doby trvania záväzku musí byť pestovateľ evidovaný v Registri vinohradov vedenom Ústredným kontrolným a skúšobným ústavom poľnohospodárskym. Počet rodiacich jedincov na ploche zaradenej do systému nesmie klesnúť pod 2 000 ks na 1 ha. Na celej výmere sa môžu aplikovať iba registrované prípravky povolené v Integrovanej produkcii, pričom každoročne sa môže vykonať najviac: 
-  6 aplikácií, okrem biologických prípravkov proti peronospóre, 
-  6 aplikácií, okrem biologických prípravkov proti múčnatke, 
-  2 aplikácie, okrem biologických prípravkov proti plesni sivej, 
 - aplikácie chemických a biologických prípravkov na ochranu rastlín v celkovej ročnej     dávke do 2 kg medi/ha vinohradu.
	Integrovaná produkcia ovocné sady. Počas celej doby musí pestovateľ byť evidovaný v Registri ovocných sadov vedenom Ústredným kontrolným a skúšobným ústavom poľnohospodárskym; zabezpečiť minimálny počet jedincov na ha ovocného sadu; vykonávať pravidelný rez stromov (zimný, predjarný, letný) podľa druhov rozdelený do jednotlivých pracovných etáp; sledovať vývoj vlhkosti a teploty vzduchu počas vegetačného obdobia; využívať dostupné signalizačné metódy a technické zariadenia na sledovanie škodcov; predložiť rozbor pôdnych vzoriek akreditovanou inštitúciou  raz za 3 roky; predložiť rozbor listových vzoriek akreditovanou inštitúciou raz za 2 roky; predložiť rozbory vzoriek plodov každého pestovaného ovocného druhu akreditovanou inštitúciou minimálne raz za 2 roky.
     Integrovaná produkcia zelenina. Umožňuje aplikovať na celej výmere len biologické a chemické prípravky na ochranu rastlín povolené pre systém Integrovanej produkcie. Pestovateľ musí sledovať vývoj vlhkosti a teploty vzduchu, najmä počas vegetačného obdobia; využívať dostupné signalizačné metódy a technické zariadenia na sledovanie výskytu chorôb a škodcov; predložiť rozbor pôdnych vzoriek akreditovanou inštitúciou, minimálne raz za 3 roky najmä na chemické látky; predložiť rozbor zeleniny vykonaný akreditovanou inštitúciou najmä na chemické látky a dusičnany.
Od roku 2009 sa mohli zapojiť do Integrovanej produkcie aj pestovatelia zemiakov.
Rezort pôdohospodárstva vo väzbe na zdravotnú politiku a zdravie spotrebiteľa, v rámci svojich kompetencií a v spolupráci s rezortmi zdravotníctva, školstva a životného prostredia je aktívny v oblasti:
-	podpory produkcie a zvyšovania informovanosti spotrebiteľov o zdraviu prospešných potravinách, 
-	monitorovania cudzorodých látok v potravinách a v celom potravinovom reťazci,
-	podpory ekologického poľnohospodárstva,
-	odporúčaní pre výrobcov potravín zameraných na znižovanie výskytu rizikových    faktorov,
-	podpory výskumných projektov súvisiacich s výživou,
-	kontroly dioxínov v potravinách a krmivách,
-	kontroly alkoholických nápojov, tabakových výrobkov a pod. 

Rezort pôdohospodárstva pri tvorbe a aktualizácii zásadných dokumentov, stratégií a programov zohľadňuje možnosti podpory zdravia a plnením konkrétnych opatrení vytvára podmienky na ich realizáciu.

Právne predpisy vypracované rezortom životného prostredia upravujú opatrenia a pokyny zamerané na prevenciu alebo najväčšie možné znižovanie nepriaznivých účinkov na životné prostredie a z nich vyplývajúcich rizík pre zdravie ľudí.
V rezorte životného prostredia boli zásady ochrany a podpory zdravia implementované pri tvorbe a aktualizácii nasledujúcich zásadných dokumentov rezortu:

V roku 2008
-	Zákon č. 514/2008 Z. z. o nakladaní s odpadom z ťažobného priemyslu a o zmene a doplnení niektorých zákonov;

-	Vyhláška MŽP SR č. 51/2008 Z. z., ktorou sa vykonáva geologický zákon;

-	Vyhláška MŽP SR č. 63/2008 Z. z., ktorou sa mení vyhláška MŽP SR č. 391/2003 Z. z., ktorou sa vykonáva zákon č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov;

-	Vyhláška MŽP SR č. 203/2008 Z. z., ktorou sa mení a dopĺňa vyhláška MŽP SR 
č. 131/2006 Z. z., ktorou sa ustanovujú národné emisné stropy a celkové množstvo kvót znečisťujúcich látok; 

-	Vyhláška MŽP SR č. 312/2008 Z. z., ktorou sa mení a dopĺňa vyhláška MŽP SR     
č. 399/2005 Z. z., ktorou sa vykonáva zákon č. 151/2002 Z. z. o používaní genetických technológií a geneticky modifikovaných organizmov v znení neskorších predpisov;

V roku 2009
-	Zákon č. 286/2009 Z. z. o fluórovaných skleníkových plynoch a o zmene a doplnení niektorých zákonov;

-	Zákon č. 386/2009 Z. z., ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov;

-	Zákon č. 384/2009 Z. z., ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa mení a dopĺňa zákon č. 569/2007 Z. z. o geologických prácach (geologický zákon) v znení zákona č. 515/2008 Z. z.;

-	Zákon č. 394/2009 Z. z., ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov;

-	Vyhláška MŽP SR č. 30/2009 Z. z., ktorou sa mení a dopĺňa vyhláška MŽP SR                 č. 133/2006 Z. z. o požiadavkách na obmedzovanie emisií prchavých organických zlúčenín unikajúcich pri používaní organických rozpúšťadiel v regulovaných výrobkoch;

-	Vyhláška MŽP SR č. 314/2009 Z. z., ktorou sa vykonáva zákon o fluórovaných skleníkových plynoch a o zmene a doplnení niektorých zákonov;

-	Vyhláška MŽP SR č. 338/2009 Z. z., ktorou sa vykonávajú niektoré ustanovenia zákona o ovzduší.

Ministerstvo hospodárstva a výstavby Slovenskej republiky

Zohľadnenie ochrany zdravia pri tvorbe a aktualizácii zákonov a  ich vykonávacích predpisov v oblasti:
-	uvádzania chemických látok, chemických zmesí, biocídov a detergentov na trh,
-	klasifikácie, označovania a balenia látok a zmesí, 
kde Ministerstvo hospodárstva a výstavby SR (MHV SR) zodpovedá za výkon štátnej správy. Uvedené okruhy sú z veľkej miery regulované osobitnými predpismi na úrovni nariadení ES s priamym uplatňovaním príslušných predpisov na území členských štátov. Tieto predpisy priamo deklarujú ako základný cieľ zvýšenie ochrany zdravia a životného prostredia. Sú to najmä:
-	nariadenie Európskeho parlamentu a Rady (ES) č. 1907/2006 z 18. decembra 2006
o registrácii, hodnotení, autorizácii a obmedzovaní chemikálií (REACH),
-	nariadenie (ES) č. 1272/2008 o klasifikácii, označovaní a balení látok a zmesí (CLP),
-	nariadenie (ES) č. 648/2004 o detergentoch.
V  rokoch 2008 – 2010 MHV SR  vecne spracovalo a predložil na chválenie nasledovné predpisy a materiály:
-	zákon č. 405/2008 Z. z., ktorým sa mení a dopĺňa zákon č. 163/2001 Z. z. o chemických látkach a chemických prípravkoch v znení neskorších predpisov a o zmene a doplnení niektorých zákonov – zákonom sa transponovalo do národného práva SR nariadenie REACH (zákon bol s účinnosťou od 1. 4. 2010 zrušený a nahradený zákonom č. 67/2010),
-	nariadenie vlády SR č. 188/2008 Z. z., ktorým sa vydáva zoznam účinných látok s nízkym rizikom vyhovujúcich na zaradenie do biocídnych výrobkov s nízkym rizikom,
-	nariadenie vlády SR č. 189/2008 z 23. apríla 2008, ktorým sa dopĺňa nariadenie vlády Slovenskej republiky č. 329/2007 Z. z., ktorým sa vydáva zoznam účinných látok vyhovujúcich na zaradenie do biocídnych výrobkov. Nariadením sa dopĺňa do prílohy č. 1 nariadenia č. 329/2007 Z. z.  klotianidín, difetialón a etofenprox,
- nariadenie vlády SR č. 46/2009, ktorým sa ustanovujú požiadavky na aerosólové rozprašovače,
- zákon č. 67/2010 Z. z. o podmienkach uvádzania chemických látok a chemických zmesí na trh a o zmene a doplnení niektorých zákonov (chemický zákon). Zákon náležite upravuje najmä prechodné obdobia pre klasifikáciu, označovanie a balenie látok a zmesí, zavedené nariadením CLP, výkon štátnej správy pre nariadenie REACH a nariadenie CLP a opatrenia na ich účinnú kontrolu a presadzovanie,
- výnos Ministerstva hospodárstva Slovenskej republiky č. 2 z 15. apríla 2010, ktorým sa ustanovuje Zoznam no-longer polymers, ktorým bolo priradené číslo Európskeho spoločenstva (oznámenie č. 176/2010 Z. z),
- výnos Ministerstva hospodárstva Slovenskej republiky č. 3 z 15. apríla 2010, ktorým sa ustanovujú podrobnosti o všeobecných požiadavkách na klasifikáciu, označovanie a balenie nebezpečných látok a zmesí (oznámenie č. 177/2010 Z. z.).
-  Materiál „Návrh na zabezpečenie prístupu k informáciám Európskej chemickej agentúry zo systému  REACH-IT pre príslušné orgány štátnej správy Slovenskej republiky“, schválený uznesením vlády SR č. 263/2010. Materiál rieši podmienky, za akých možno získať informácie potrebné pre plnenie nariadenia REACH. 
Integrálnou súčasťou problematiky „Prostredie a zdravie“ je i posudzovanie vybraných vplyvov prostredia na verejné zdravie, ktorú koncepcia Štátnej politiky zdravia vidí ako nedostatočne riešenú oblasť a považuje za potrebné jej venovať pozornosť. S uvedenou skutočnosťou súhlasíme a žiadame podporiť hodnotenie vplyvov prostredia na zdravie, pretože nepopierateľne súčasťou posudzovania vybraných vplyvov by malo byť i posudzovanie vplyvu chemických látok v životnom a pracovnom prostredí, kde je dôležitá spolupráca Ministerstva zdravotníctva SR (MZ SR) s Centrom pre chemické látky a prípravky (ďalej len „centrum“).
Centrum je podľa § 22 zákona č. 67/2010 Z. z.  orgánom štátnej správy s postavením národného orgánu Slovenskej republiky na úseku uvedenia látok, zmesí, detergentov a biocídnych výrobkov na trh a na úseku hodnotenia látok. Spolu s MHV SR sú príslušnými orgánmi Slovenskej republiky, zodpovedným za plnenie úloh podľa nariadenia REACH. Centrum ako rozpočtová organizácia MHVSR  plní za Slovenskú republiku okrem iného i úlohy v oblasti hodnotenia látok podľa článku 45 nariadenia REACH, ktoré zahŕňa i hodnotenie vplyvu na zdravie a životné prostredie. Pre toto hodnotenie má Centrum v zmysle § 22 ods. 2 písm. g) zákona č. 67/2010 Z. z. získavať odborné stanoviská Úradu verejného zdravotníctva SR, Regionálneho úradu verejného zdravotníctva so sídlom v Banskej Bystrici a Slovenskej agentúry životného prostredia z hľadiska ochrany zdravia a životného prostredia. Obdobne je Centrum v zmysle § 6 ods. 2 zákona č. 217/2003 Z. z. zodpovedné za hodnotenie biocídnych výrobkov a za hodnotenie ich účinkov na zdravie ľudí a životné prostredie. Hodnotenie má podľa citovaného zákona vykonávať v spolupráci s MZ SR a ďalšími dotknutými rezortmi. Plnenie uvedených úloh, ktoré je plnením záväzkov SR voči Európskej únii, vyplývajúcich z primárneho práva a  príslušných sekundárnych predpisov, je však ohrozené, pretože je podmienené zodpovedajúcou spoluprácou uvedených rezortov a náležitým personálnym a finančným zabezpečením. 
MHV SR pri výkone  svojich  kompetencií uplatňuje v oblasti vybraných nebezpečných látok a pesticídov  nariadenie Európskeho parlamentu a  Rady č. 689/2008 o vývoze a dovoze nebezpečných chemických látok, ktoré implementuje Rotterdamský dohovor o udeľovaní predbežného súhlasu po predchádzajúcom oznámení  (PIC postup) pre vybrané  nebezpečné  chemické látky  a pesticídy v medzinárodnom obchode.
Pre  dôsledné posudzovanie dovozov týchto chemických látok, ktoré sú obmedzené na určité použitie  pre  ich  účinky  na  život  a zdravie  ľudí   a  na  životné  prostredie  podľa zákona  č. 67/2010 Z. z. o chemických látkach a chemických prípravkov v znení neskorších predpisov dodržuje ustanovenia zákona č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon). MHV SR ako gestor tejto problematiky v spolupráci s MŽP SR, MP SR a MZ SR sa aktívne podieľalo na prijímaní konečných národných rozhodnutí, týkajúcich sa dovozu  vybraných  chemických látok, ktoré sú predmetom PIC postupu, podporuje i naďalej aktivity súvisiacie s danou problematikou, ktorá je zameraná na ochranu zdravia a života ľudí, ako aj na  životné prostredie.
V období rokov 2008 až 2010 MHV SR predložilo návrhy viacerých právnych predpisov, ktoré sa týkajú bezpečnosti spotrebiteľských výrobkov, a tým nepriamo aj ochrany života a zdravia spotrebiteľov:
1.	Vyhláška MH SR  č. 109/2008 Z. z. , ktorou sa ustanovujú požiadavky na bezpečnosť zapaľovačov.
2.	Vyhláška MH SR č. 253/2008 Z. z., ktorou sa ustanovujú požiadavky na bezpečnosť magnetických hračiek.
3.	Vyhláška MH SR č. 194/2009 Z. z., ktorou sa ustanovujú požiadavky na bezpečnosť výrobkov obsahujúcich biocídny dimetylfumarát.
Právny rámec týchto podzákonných právnych noriem tvorí zákon č. 250/2007 Z. z. o ochrane spotrebiteľa a o zmene zákona SNR č. 372/1990 Z. z. o priestupkoch v znení neskorších predpisov, ktorý definuje bezpečný výrobok ako výrobok, „ktorý za bežných alebo rozumne predvídateľných podmienok používania, inštalácie alebo údržby nepredstavuje po dobu určenú výrobcom alebo po dobu obvyklej použiteľnosti nebezpečenstvo pre spotrebiteľa alebo jeho používanie predstavuje pre spotrebiteľa vzhľadom na bezpečnosť a ochranu zdravia len minimálne nebezpečenstvo alebo svojimi vlastnosťami zodpovedá požiadavkám podľa osobitného predpisu.“

Ministerstvo práce, sociálnych veci a rodiny Slovenskej republiky 
Sociálna politika štátu vo veľkej miere ovplyvňuje zdravie, úroveň zdravotnej starostlivosť, ako aj dostupnosť zdravotnej starostlivosti pre všetkých občanov. Úlohou sociálnej politiky je  zabezpečiť rovnocenný prístup k zdravotnej starostlivosti predovšetkým občanom ohrozeným sociálnym vylúčením. Systém pomoci v hmotnej núdzi právne upravený zákonom č. 599/2003 Z. z. o pomoci v hmotnej núdzi a o zmene a doplnení niektorých zákonov sa podieľa na podpore zabezpečenia dostupnosti zdravotnej starostlivosti aj občanom v hmotnej núdzi, teda občanom ohrozeným sociálnym vylúčením. V nadväznosti na príjmy občanov posudzovaných v širšom kontexte celej rodiny, štát poskytuje žiadateľovi a celej jeho rodine pomoc na zabezpečenie základných životných podmienok. Rodine systém poskytuje nielen základnú pomoc v hmotnej núdzi prostredníctvom dávky v hmotnej núdzi, ale aj špecifické príspevky k dávke, a to príspevok na zdravotnú starostlivosť, bývanie, ochranný príspevok (pre tých, ktorí pracovať nemôžu) a príspevok podporujúci aktiváciu občanov v hmotnej núdzi (aktivačný príspevok). 
Vo vzťahu ku Koncepcii štátnej politiky zdravia je relevantné predovšetkým poskytovanie príspevku na zdravotnú starostlivosť k dávke v hmotnej núdzi. Uvedený príspevok sa  poskytuje občanovi v hmotnej núdzi a každej fyzickej osobe, ktorá sa s občanom v hmotnej núdzi spoločne posudzuje, na výdavky spojené s úhradou za služby súvisiace s poskytovaním zdravotnej starostlivosti. Uvedený príspevok sa poskytuje k dávke  v celkovej sume 2 Eur mesačne.
Zároveň v záujme podporiť motiváciu  na zodpovedný prístup k ochrane zdravia tehotnej ženy, zdravého prenatálneho vývinu dieťaťa, ako aj motivácie na zodpovedný prístup k rodičovstvu je v rámci systému pomoci v hmotnej núdzi zavedený mechanizmus zvýšenia dávky a príspevkov k dávke o zákonom stanovenú fixnú sumu ak
•	občan v  hmotnej núdzi alebo fyzická osoba, ktorá sa s občanom v hmotnej núdzi spoločne posudzuje, je tehotná žena - výška dávky a príspevkov k dávke sa zvýši o 13,50 Eur mesačne. Táto dávka patrí tehotnej žene od začiatku štvrtého mesiaca tehotenstva, ak preukáže svoje tehotenstvo tehotenským preukazom a počas tehotenstva pravidelne navštevuje tehotenskú poradňu.
•	občan v  hmotnej núdzi alebo fyzická osoba, ktorá sa s občanom v hmotnej núdzi spoločne posudzuje, je rodičom dieťaťa do jedného roku veku dieťaťa a tento rodič sa preukáže potvrdením, že sa s týmto dieťaťom zúčastňuje na preventívnych prehliadkach u pediatra. Výška dávky a príspevkov k dávke sa zvýši o 13,50 Eur mesačne.
•	občan v  hmotnej núdzi alebo fyzická osoba, ktorá sa s občanom v hmotnej núdzi spoločne posudzuje je rodičom dieťaťa do jedného roku veku dieťaťa a tento rodič sa preukáže potvrdením, že sa s týmto dieťaťom zúčastňuje na preventívnych prehliadkach u pediatra a mal bezprostredne pred narodením dieťaťa zabezpečené základné životné podmienky a poskytovanú pomoc v hmotnej núdzi. Výška dávky a príspevkov k dávke sa taktiež zvýši o 13,50 Eur mesačne.
Ďalším nástrojom, ktorý nepriamo ovplyvňuje ciele Koncepcie štátnej politiky zdravia, je z hľadiska pomoci rodinám v hmotnej núdzi aj dotácia poskytovaná na stravu pre dieťa v hmotnej núdzi. Dotáciu na stravu možno poskytnúť žiadateľovi dotácie na zabezpečenie stravy v predškolskom zariadení, základnej škole a špeciálnej základnej škole. Horná hranica sumy dotácie je 1 Eur na jeden stravovací deň. Dotáciu možno poskytnúť na dieťa, ak rodičia dieťaťa prispeli na stravu sumou od 0,03 Eur do 0,17 Eur na každé odobraté jedlo. Za stravu sa považuje poskytovanie obeda a iného jedla. Uvedený dotačný systém upravuje výnos Ministerstva práce, sociálnych vecí a rodiny  Slovenskej republiky   č. 29775/2007-II/1 z  5. decembra 2007 o poskytovaní dotácií v pôsobnosti Ministerstva práce, sociálnych vecí a rodiny Slovenskej republiky v znení výnosu Ministerstva práce, sociálnych vecí a rodiny  z 26. novembra 2008   č. 23609/2008-II/1. 
Koncepcia Štátnej politiky zdravia Slovenskej republiky je v oblasti sociálnoprávnej ochrany detí a sociálnej kurately implementovaná a zakotvená vo viacerých dokumentoch, ktoré upravujú problematiku ochrany práv detí a ktoré sú poskytované, vykonávané a realizované  orgánmi sociálnoprávnej ochrany detí a sociálnej kurately. 
Vykonávanie Dohovoru o právach dieťaťa, jeho implementácia, monitoring, inštitucionálne zabezpečenie koordinácie politík na ochranu práv detí  je rozpracovaná v Národnom akčnom pláne pre deti na roky 2008 - 2012 oblasť „zdravie, zdravotná starostlivosť a výživa detí“, ktorej strategickým cieľom a úlohou je prijímať a realizovať potrebné opatrenia vo všetkých sférach života detí osobitne marginalizovaných skupín populácie na zlepšenie prístupu k zdravotníckym službám a službám deťom so zdravotným postihnutím.
Národný akčný plán pre deti je konštruovaný ako otvorený dokument, na ktorého plnení cieľov  participuje niekoľko rezortov, ktorého  hodnotenie a aktualizácia prijatých úloh je v roku 2010.
Osobitne významný je program Rady Európy „Budujeme Európu pre deti a s deťmi“, ktorý venuje osobitnú pozornosť obzvlášť zraniteľným deťom – deťom so zdravotným postihnutím, deťom žijúcim v chudobe a deťom, ktoré vyrastajú bez rodičov. Jeho cieľom je odstrániť všetky formy násilia páchaného na deťoch prostredníctvom ochrany detí, odstránenie násilia, stíhania jeho páchateľov a participáciou detí. Súčasťou programu Budovanie Európy pre deti a s deťmi je aj kampaň za zákaz telesného trestania.
Národný program starostlivosti o deti a dorast v Slovenskej republike na roky 2008 – 2015 je spracovaný Ministerstvom zdravotníctva Slovenskej republiky. Jeho zámerom je naplnenie Európskej stratégie v podmienkach Slovenskej republiky, s cieľom zabezpečiť adekvátnu starostlivosť o zdravie a rozvoj detí a dorastu, v súlade s odporúčaniami Svetovej zdravotníckej organizácie a v súlade s rôznymi dokumentmi a programami spracovanými napr. UNICEF-om, Detským fondom OSN, projektmi PHARE.  Z obsahu Národného programu starostlivosti o deti a dorast v Slovenskej republike vyplývajú konkrétne úlohy a ciele na riešenie otázok spojených so zdravím, úloh pre koordináciu služieb, ktoré zabezpečujú požiadavky detí aj zo sociálne rizikových skupín a rómskych marginalizovaných komunít  pre podporu subsidiarity  a partnerstva štátnych, verejných a mimovládnych inštitúcií, s cieľom podpory zdravia a prevencie. Realizácia jednotlivých úloh, ktorá je odporúčaná aj Výborom pre práva dieťaťa pri OSN, ktorý prerokovával správu o plnení Dohovoru o právach dieťaťa v Slovenskej republike, je záväzný aj pre  rezort práce, sociálnych vecí a rodiny, ktoré sú podrobne rozpracované v časti 4. „Úrazy a násilie“. 
	
V pôsobnosti rezortu práce, sociálnych vecí a rodiny bol spracovaný zákon č. 305/2005 Z. z. o sociálnoprávnej ochrane detí a o sociálnej kuratele a o zmene a  doplnení niektorých zákonov, ktorý nadobudol účinnosť 1. septembra  2005.  Zákon  bol úplne novou právnou úpravou, ktorá po prvýkrát v histórii upravila obsah aj postupy opatrení sociálnoprávnej ochrany detí a po prvýkrát upravila sociálnu kuratelu a jej opatrenia. Novela zákona zároveň obsahuje aj úpravu výslovného zákazu používania všetkých foriem telesných trestov,  ako aj iných hrubých a ponižujúcich trestov pri vykonávaní opatrení sociálnoprávnej ochrany detí a sociálnej kurately.  Právna úprava nulovej tolerancie k telesným trestom vychádza z Dohovoru o právach dieťaťa, odporúčaní Výboru OSN k správe Slovenska o pokroku v implementácii dohovoru a zároveň reaguje na Program Rady Európy „Budujme Európu pre deti a s deťmi“. Zároveň je upravená povinnosť orgánu sociálnoprávnej ochrany detí a sociálnej kurately pri každom upozornení na použitie hrubých a ponižujúcich  trestov na dieťati rodičom alebo osobou, ktorá sa osobne stará o dieťa, zvoliť a uplatniť vždy primerané opatrenie podľa tohto zákona. Široké spektrum opatrení, ktoré má tento orgán k  dispozícii, umožňuje voliť opatrenia od miernejších, napríklad výchovné opatrenie – upozornenie, až po tie najzávažnejšie, ako napr. podanie návrhu na súd na nariadenie ústavnej starostlivosti. Orgán sociálnoprávnej ochrany detí a sociálnej kurately vykonáva potrebné opatrenia na ochranu života, zdravia a priaznivého vývinu dieťaťa nepretržite. Nepretržitá, sústavná pomoc dieťaťu v naliehavých prípadoch je zabezpečená služobnou pohotovosťou zamestnancov orgánov sociálnoprávnej ochrany detí a sociálnej kurately.
Orgánom pôsobiacim v poskytovaní sociálnoprávnej ochrany deťom, ktorých rodičia nemôžu alebo nechcú riadne plniť svoje rodičovské práva a povinnosti, alebo ktorých rodičia  fyzicky a psychicky týrajú, zanedbávajú alebo sexuálne zneužívajú deti, je orgán sociálnoprávnej ochrany detí a sociálnej kurately. Orgán sociálnoprávnej ochrany detí a sociálnej kurately vykonáva potrebné správne, sociálne a výchovné opatrenia na ochranu detí pred akýmkoľvek telesným alebo duševným násilím, urážaním alebo zneužívaním, včítane sexuálneho zneužívania, zanedbávaním alebo nedbanlivým zaobchádzaním, trýznením alebo zneužívaním počas doby, keď sú v starostlivosti jedného alebo oboch rodičov, zákonných zástupcov alebo akýchkoľvek iných osôb starajúcich sa o dieťa.

Dňa 1. 1. 2009 nadobudol účinnosť Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom  podnikaní (živnostenský zákon) v znení neskorších predpisov v znení zákona č. 317/2009 Z. z., ktorý upravuje  poskytovanie sociálnych služieb, zameraných na prevenciu vzniku nepriaznivej sociálnej situácie, riešenie nepriaznivej sociálnej situácie alebo zmiernenie nepriaznivej sociálnej situácie fyzickej osoby, rodiny alebo komunity, zachovanie, obnovu alebo rozvoj schopnosti fyzickej osoby viesť samostatný život a na podporu jej začlenenia do spoločnosti, zabezpečenie nevyhnutných podmienok na uspokojovanie základných životných potrieb fyzickej osoby, riešenie krízovej sociálnej situácie fyzickej osoby a rodiny a na prevenciu sociálneho vylúčenia fyzickej osoby a rodiny.
Zákon upravuje povinnosť poskytovateľa sociálnej služby vykonávať odborné činnosti, obslužné činnosti a ďalšie činnosti, zabezpečovať vykonávanie týchto činností alebo utvárať podmienky na ich vykonávanie v rozsahu ustanovenom zákonom, pre druh sociálnej služby, ktorý poskytuje. 
Odborné činnosti sú najmä základné sociálne poradenstvo, špecializované sociálne poradenstvo, pomoc pri odkázanosti fyzickej osoby na pomoc inej fyzickej osoby, pomoc pri uplatňovaní práv a právom chránených záujmov, sociálna rehabilitácia, ošetrovateľská starostlivosť v zariadení, pracovná terapia, tlmočenie, sprostredkovanie tlmočenia alebo osobnej asistencie, pomoc pri výkone opatrovníckych práv a povinností. 
Obslužné činnosti sú ubytovanie, stravovanie, upratovanie, pranie, žehlenie a údržba bielizne a šatstva. Za stravovanie sa v súlade so zákonom o sociálnych službách považuje poskytovanie stavy v súlade so zásadami zdravej výživy a s prihliadnutím na vek a zdravotný stav fyzických osôb podľa stravných jednotiek. 
Ďalšie činnosti sú utváranie podmienok na prípravu stravy, výdaj stravy a výdaj potravín, vykonávanie nevyhnutnej základnej osobnej hygieny, poskytovanie nevyhnutného ošatenia a obuvi, úschovu cenných vecí, vzdelávanie, záujmovú činnosť, poskytovanie osobného vybavenia, nevyhnutného ošatenia a obuvi, prepravy. Ďalej donáška stravy, požičiavanie pomôcok, zabezpečenie záujmovej činnosti.

	Zákon o sociálnych službách upravuje aj ďalšie povinnosti poskytovateľov sociálnych služieb. Okrem iného je poskytovateľ vybraných druhov sociálnych služieb dodržiavať maximálny počet  prijímateľov sociálnych služieb na jedného zamestnanca a minimálny podiel odborných zamestnancov (napr. sociálny pracovník, liečebný pedagóg, opatrovateľ, fyzioterapeut, asistent liečebnej výživy, sestra).Taktiež sú poskytovatelia vybraných sociálnych služieb povinní splniť technické požiadavky na výstavbu a všeobecné technické požiadavky na stavby užívané fyzickými osobami s obmedzenou schopnosťou pohybu a orientácie, požiadavky na vnútorné prostredie budov a minimálne požiadavky na byty nižšieho štandardu a na ubytovacie zariadenia podľa zákona č. 355/2007 Z z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 140/2008 Z .z. a požiadavky na zariadenia spoločného stravovania.

	Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov nadobudol účinnosť dňa 1. januára 2009. Cieľom tejto právnej úpravy je podpora sociálneho začlenenia fyzickej osoby s ťažkým zdravotným postihnutím do spoločnosti za jej aktívnej účasti, pri zachovaní jej ľudskej dôstojnosti za podmienok a v oblastiach ustanovených zákonom, čím dochádza aj k udržaniu, resp. zlepšeniu kvality jej života a zdravia. 
	Na zmiernenie alebo prekonanie sociálnych dôsledkov ťažkého zdravotného postihnutia je možné podľa zákona č. 447/2008 Z. z.  poskytovať  nasledovné peňažné príspevky:
a)	peňažný príspevok na osobnú asistenciu,
b)	peňažný príspevok na kúpu pomôcky, 
c)	peňažný príspevok na výcvik používania pomôcky,
d)	peňažný príspevok na úpravu pomôcky,
e)	peňažný príspevok na opravu pomôcky,
f)	peňažný príspevok na kúpu zdvíhacieho zariadenia,
g)	peňažný príspevok na kúpu osobného motorového vozidla,
h)	peňažný príspevok na úpravu osobného motorového vozidla,
i)	peňažný príspevok na prepravu,
j)	peňažný príspevok na úpravu bytu, 
k)	peňažný príspevok na úpravu rodinného domu,
l)	peňažný príspevok na úpravu garáže,
m)	peňažný príspevok na kompenzáciu zvýšených výdavkov,
n)	peňažný príspevok na opatrovanie.

V rámci systému štátnej sociálnej podpory pri tvorbe legislatívnych úprav poskytovania jednotlivých štátnych sociálnych dávok určených rodinám s nezaopatrenými deťmi sa v  konkrétnych ustanoveniach jednotlivých zákonov motivujú oprávnené osoby k  zodpovednosti za vlastné zdravie aj zdravie  ich detí, a to predovšetkým  prostredníctvom dodržiavania preventívnych prehliadok, ktorých rozsah je stanovený zákonom č. 577/2004 Z. z. o rozsahu zdravotnej starostlivosti, uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov.
Starostlivosť o zdravie budúcej matky aj dieťaťa prostredníctvom preventívnych prehliadok sa premietlo do zákona č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa  v priebehu dvoch rokov opakovane narodili dvojčatá, a ktorým sa menia ďalšie zákony.
 V súvislosti so zavedením novej  jednorazovej štátnej sociálnej dávky – príplatku  k príspevku pri narodení dieťaťa sa zákonom č. 592/2007 Z. z., ktorým sa novelizoval zákon č. 235/1998 Z. z,. s účinnosťou od 1. februára 2008  zvýšil príplatok k príspevku pri narodení dieťaťa na sumu 678,49 Eur a zároveň sa zaviedla povinnosť pre oprávnené osoby (budúce matky) zúčastňovať sa raz za mesiac od začiatku štvrtého mesiaca tehotenstva na preventívnych prehliadkach u lekára so špecializáciou v špecializačnom odbore gynekológia a pôrodníctvo.  Za účasť na preventívnej prehliadke v príslušnom mesiaci sa považuje aj poskytovanie zdravotnej starostlivosti v ústavnej zdravotnej starostlivosti. V prípade nedodržiavania uvedených preventívnych prehliadok  nevznikne matke po narodení dieťaťa nárok na príplatok k príspevku pri narodení dieťaťa.  Zákonom č. 554/2008 Z. z. sa s účinnosťou od    1. januára 2009 rozšírilo poskytovanie príplatku k príspevku pri narodení dieťaťa aj v prípade narodenia druhého a tretieho dieťaťa matke. 
Podpora prevencie ochorení maloletých detí sa  uplatňuje aj v zákone č. 571/2009 Z. z. o rodičovskom príspevku a o zmene a doplnení niektorých zákonov.   Je to nová legislatívna úprava poskytovania štátnej sociálnej dávky – rodičovského príspevku, ktorá je účinná od     1. januára 2010. Štát poskytuje rodičovský príspevok rodičovi počas riadnej starostlivosti o dieťa do troch rokov veku, resp. do šesť rokov, ak ide o dieťa uznané za dieťa s dlhodobo nepriaznivým zdravotným stavom.  Poskytovanie riadnej starostlivosti dieťaťu je jednou z podmienok  nároku na rodičovský príspevok. Riadnou starostlivosťou o dieťa sa podľa § 3 ods. 3 zákona č. 571/2009 Z. z.   rozumie osobná starostlivosť o dieťa v záujme všestranného fyzického vývinu a psychického vývinu dieťaťa, najmä primeraná výživa, hygiena, výchova dieťaťa a dodržiavanie preventívnych prehliadok dieťaťa  v zmysle zákona č. 577/2008 Z. z. Podmienka riadnej starostlivosti o dieťa sa považuje za splnenú aj vtedy, ak je dieťa zo zdravotných dôvodov v ústavnej zdravotnej starostlivosti. Zanedbávanie riadnej starostlivosti o dieťa zo strany rodiča z hľadiska zdravotného stavu dieťaťa,  jeho výživy a hygieny  je dôvodom na zastavenie vyplácania rodičovského príspevku  a na jeho prípadné odňatie, ak rodič neodstráni v stanovenom termíne nedostatky v starostlivosti o dieťa.

Dôležitým predpokladom zlepšenia zdravia zamestnancov je najmä zodpovedný prístup zamestnávateľov v oblasti dodržiavania požiadaviek a povinnosti uložených právnymi  predpismi a ostatnými predpismi na zaistenie bezpečnosti a ochrany zdravia pri práci.
V roku 2008 vláda Slovenskej republiky prijala Koncepcia bezpečnosti a ochrany zdravia pri práci v Slovenskej republike na roky 2008 až 2012. Jej primárnym cieľom je v Slovenskej republike v období rokov 2008 až 2012 vykonať opatrenia na podporu postupného zníženia miery počtu pracovných úrazov pripadajúcich na 100 zamestnancov o 25 % oproti ich stavu v roku 2006.
Ministerstvo práce, sociálnych vecí a rodiny Slovenskej republiky na zlepšenie zdravia zamestnancov vykonalo legislatívne úpravy v zákone č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov zákonmi č. 309/2007 Z. z. a č. 140/2008 Z. z., v ktorých sa upravila problematika najmä zdravotného dohľadu a pracovnej zdravotnej služby.
	Na zlepšenie bezpečnosti a ochrany zdravia pri práci ministerstvo  vydalo nove právne predpisy, napr. vyhlášku MPSVR SR č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia, vyhlášku MPSVR SR č. 45/2010 Z. z., ktorou sa ustanovujú podrobnosti na zaistenie bezpečnosti a ochrany zdravia pri poľnohospodárskej práci a vyhlášku MPSVR SR č. 46/2010 Z. z., ktorou sa ustanovujú podrobnosti na zaistenie bezpečnosti a ochrany zdravia pri lesnej práci a podrobnosti o odbornej spôsobilosti na výkon niektorých pracovných činností a na obsluhu niektorých technických zariadení.
	Taktiež sa novelizovalo nariadením vlády  Slovenskej republiky č. 309/2010 Z. z. nariadenie vlády Slovenskej republiky č. 286/2004 Z. z., ktorým sa ustanovuje zoznam prác a pracovísk, ktoré sú zakázané mladistvým zamestnancom, a ktorým sa ustanovujú niektoré povinnosti zamestnávateľom pri zamestnávaní mladistvých zamestnancov a nariadením vlády  Slovenskej republiky č. 310/2010 Z. z. nariadenie vlády SR č. 272/2004 Z. z. ktorým sa ustanovuje zoznam prác a pracovísk, ktoré sú zakázané tehotným ženám, matkám do konca deviateho mesiaca po pôrode a dojčiacim ženám, zoznam prác a pracovísk spojených so špecifickým rizikom pre tehotné ženy, matky do konca deviateho mesiaca po pôrode a pre dojčiace ženy a ktorým sa ustanovujú niektoré povinnosti zamestnávateľom pri zamestnávaní týchto žien.
	V súčasnosti ministerstvo vykonáva záverečné práce na ďalších právnych predpisoch, napr. na vyhláškach  MPSVR SR ktorými  sa ustanovujú podrobnosti na zaistenie bezpečnosti a ochrany zdravia pri stavebných prácach a pri práci v nízkotlakových kotolniach.
          Zabezpečeniu bezpečnosti a ochrany zdravia v podmienkach Ústredia práce, sociálnych vecí a rodiny (ďalej len „ústredie“) je venovaná pozornosť v súlade s platnou legislatívou,  koncepciou Štátnej politiky zdravia  a koncepciou Politiky bezpečnosti a ochrany zdravia pri práci.
	Ústredie má od roku 2007 podpísanú zmluvu s oprávnenou organizáciou na výkon pracovnej zdravotnej služby. Účelom zmluvy je zabezpečiť komplexnú pracovnú zdravotnú starostlivosť v zmysle zákona č. 124/2006 Z.z. o bezpečnosti a ochrane zdravia pri práci v znení neskorších predpisov,  zákona č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov a vyhlášky MZ SR č. 292/2008 Z.z. o podrobnostiach, o rozsahu a náplni výkonu pracovnej zdravotnej služby, o zložení tímu odborníkov, ktorí ju vykonávajú a o požiadavkách na ich odbornú spôsobilosť.
	Pravidelne je vykonávané očkovanie zamestnancov ústredia proti hepatitíde A,  ktorí majú v pracovnej činnosti výkon práce v sociálne slabších a rizikových prostrediach.

	V súlade so zákonom č. 124/2006 Z.z. o bezpečnosti a ochrane zdravia pri práci v znení neskorších predpisov boli v pôsobnosti ústredia vydané vnútorné predpisy o bezpečnosti a ochrane zdravia na pracoviskách ústredia, zamerané hlavne na:
•	ochranu nefajčiarov 
•	zabezpečenie pitného režimu počas horúcich dní
•	poskytovanie a používania osobných ochranných pracovných prostriedkov
•	zákazu používania alkoholických nápojov, omamných a psychotropných látok
•	zaistenie minimálnych bezpečnostných a zdravotných požiadaviek pri práci so zobrazovacími jednotkami

       V podmienkach ústredia bol vydaný zoznam prác a pracovísk so špecifickým rizikom zakázaných tehotným ženám, matkám do konca deviateho mesiaca po pôrode, pre dojčiace ženy zakázaných mladistvým zamestnancom. Úlohy uložené v koncepcii štátnej politiky zdravia Slovenskej republiky sú v podmienkach  ústredia priebežne realizované.

       V oblasti služieb zamestnanosti realizuje ústredie spolu s úradmi politiku zamestnanosti v zmysle zákona č. 5/2004 Z.z. o službách zamestnanosti a o zmene a doplnení niektorých zákonov v znení neskorších predpisov (ďalej len „zákon o službách zamestnanosti“), ktorá vytvára priestor aj na ochranu zdravia najmä v týchto segmentoch:
-	zvyšovanie zamestnanosti (má priamy vplyv na skvalitňovanie a zlepšovanie života a zdravia občanov),
-	základné,  odborné a špeciálne poradenské služby,
-	spolupráca s odborníkmi z oblasti zdravotníctva,
-	odborné posudzovanie zdravotného stavu občanov v spolupráci s lekármi a ďalšími odborníkmi na zdravie občanov (napr. v oblasti psychológie, psychiatrie, terapie a pod.),
-	úhrada zdravotného poistenia za evidovaných uchádzačov o zamestnanie, 
-	úhrada oprávnených nákladov na ochranné pracovné pomôcky v zákonom presne definovaných nástrojoch aktívnych opatrení trhu práce,
-	úhrada oprávnených nákladov na vystavenie preukazu o zdravotnej spôsobilosti,
-	úhrada oprávnených nákladov na úrazové poistenie (napr. aktivačná činnosť formou menších obecných služieb pre obce, aktivačná činnosť formou dobrovoľníckej služby,  absolventská prax a pod.),   
-	úhrada oprávnených nákladov pri kompenzácii zdravotného postihnutia v chránených dielňach a chránených pracoviskách,
-	zabezpečovanie vzdelávania a prípravy pre trh práce uchádzačov o zamestnanie a záujemcov o zamestnanie, a úhrada nákladov s tým spojených,
-	zabezpečovanie vzdelávania a prípravy pre trh práce zamestnanca a úhrada časti nákladov s tým spojených,
-	vytváranie podmienok pre pracovnú realizáciu a rehabilitáciu občanov so zdravotným postihnutím a ďalšie.

Opatrenia v politike zamestnanosti realizované ústredím a úradmi v zmysle zákona o službách zamestnanosti prispievajú okrem zvyšovania zamestnanosti aj k zlepšovaniu zdravotného stavu, vzdelávania, bezpečnosti pri práci, ako i k celkovému skvalitneniu života a zdravia občanov.

Zákon č. 305/2005 Z. z. o sociálnoprávnej ochrane detí  a o sociálnej kuratele v znení neskorších predpisov (ďalej len „zákon“) upravuje sociálnoprávnu ochranu detí a sociálnu kuratelu na zabezpečovanie predchádzania vzniku krízových situácií v rodine, ochrany práv a právom chránených záujmov detí, predchádzania prehlbovaniu a opakovaniu porúch psychického vývinu, fyzického vývinu a sociálneho vývinu detí a plnoletých fyzických osôb a na zamedzenie nárastu sociálnopatologických javov. 
Zákon ďalej garantuje starostlivosť aj o deti s ťažkým zdravotným postihnutím. Domovy sociálnych služieb s celoročným pobytom prijímali  deti s nariadenou ústavnou starostlivosťou do 31.12.2008. V zmysle zákona orgány sociálnoprávnej ochrany detí a sociálnej kurately zabezpečili a vytvorili do 31.12.2008 podmienky na prijímanie všetkých detí so zdravotným postihnutím, ktoré majú nariadenú ústavnú starostlivosť do zariadení zriadených v zmysle tohto zákona. Zdravotné výkony zabezpečujúce starostlivosť o deti s ťažkým zdravotným postihnutím sa v zariadeniach vykonávajú zamestnancami zariadenia, ktorí spĺňajú podmienky na výkon zdravotníckeho povolania. 
V zmysle zákona detský domov pre každé dieťa vypracúva individuálny plán rozvoja osobnosti dieťaťa, ktorého súčasťou ja najmä plán výchovnej práce s dieťaťom, plán sociálnej práce s dieťaťom a jeho rodinou, vypracovaný v spolupráci s obcou a orgánom sociálnoprávnej ochrany detí a sociálnej kurately alebo v spolupráci s akreditovaným subjektom. Ak je dieťa ťažko zdravotne postihnuté, súčasťou individuálneho plánu rozvoja osobnosti dieťaťa je aj program rehabilitačnej činnosti, vykonávanej s cieľom aktivizovať vnútorné schopnosti dieťaťa na prekonanie osobnostných a sociálnych dôsledkov ťažkého zdravotného postihnutia. Ak to vyžaduje zdravotný stav dieťaťa, detský domov utvorí podmienky na zriadenie školy na účely plnenia povinnej školskej dochádzky a prípravy na povolanie alebo utvorí podmienky na individuálne vzdelávanie  dieťaťa. 
Ústredie vypracovalo internú normu – Usmernenie a odporúčaný postup pri posudzovaní zdravotného stavu dieťaťa na účely vykonávania niektorých opatrení sociálnoprávnej ochrany detí a sociálnej kurately. Účelom normy bolo zjednotiť postup posudkových lekárov úradov práce, sociálnych vecí a rodiny, detských domovov a orgánov sociálnoprávnej ochrany a sociálnej kurately pri posudzovaní zdravotného stavu dieťaťa na účely vykonávania niektorých opatrení sociálnoprávnej ochrany a sociálnej kurately. 

V mesiaci november 2007 bola schválená „Koncepcia rozvoja špecializovaných poradensko-psychologických služieb klientom drogovo a inak závislým a klientom ohrozeným drogovou a inou závislosťou v podmienkach referátov poradensko                          -psychologických služieb úradov práce, sociálnych vecí a rodiny“ (ďalej „koncepcia“), ktorú vypracoval odbor sociálnoprávnej ochrany detí, sociálnej kurately a poradensko-psychologických služieb ústredia v spolupráci s odborom stratégie sociálnej ochrany detí a rodiny  Ministerstva práce, sociálnych vecí a rodiny Slovenskej republiky. 
„Koncepcia“ vychádza z „akčného plánu“ realizácie Národného programu boja proti drogám v rezorte Ministerstva práce, sociálnych vecí a rodiny Slovenskej republiky. Zámerom „Koncepcie“ bolo  rozpracovať problematiku predchádzania vzniku závislostí a riešenia situácie v oblasti zneužívania drog a iných látok s dôrazom na rodinu, deti a mladých dospelých (osobitne deti umiestnené v zariadeniach na vykonávanie opatrení  sociálnoprávnej ochrany detí a sociálnej kurately) na podmienky referátu poradensko              -psychologických služieb, oddelenia sociálnoprávnej ochrany detí a sociálnej kurately (ďalej „RPPS“)  úradov práce, sociálnych vecí a rodiny. Realizáciu zámerov „Koncepcie“ tvoria dve etapy, I. etapa na roky 2007-2008 a II. etapa na roky 2009-2012.

Súčasťou Koncepcie je v bode „Zdravotná starostlivosť“ zameraná nielen na vytváranie a zavádzanie diagnostických a liečebných postupov, ale aj na implementovanie najnovších trendov v manažmente zdravotnej starostlivosti. V rámci najnovšieho vývoja v oblasti sociálnej ochrany v EÚ a národných štátoch sa služby zdravotnej starostlivosti chápu ako súčasť sektora dlhodobej starostlivosti (s ohľadom na demografické zmeny a sociálno             -štrukturálne zmeny v rodinách a na trhu práce). 
Inšpekcia práce venuje stálu pozornosť aj faktorom  pracovného prostredia zamestnancov. V rámci integrácie do európskej inšpekcie práce organizovanej vo Výbore vrchných predstaviteľov práce – SLIC (ďalej len „výbor“), Výbor každoročne organizuje európske informačné a inšpekčné kampane zamerané na vybrané riziká pri práci. Súčasťou kampaní je školenie inšpektorov práce k zjednoteniu hodnotiacich metód, ako aj vydanie informačných príručiek k danej problematike, ktoré sú distribuované inšpektormi práce zamestnávateľským subjektom v rámci výkonu dozoru. Kampane sú zamerané na malé a stredné podniky (ďalej len „MSP“). V roku 2005 bola táto kampaň orientovaná na hluk, v roku 2006 na azbest, v roku 2007/2008 na ručnú manipuláciu s bremenami a v roku 2009/2010 na riziká pri práci s chemikáliami. V súčasnosti prebiehajúca kampaň je zameraná na hodnotenie rizík pri používaní nebezpečných chemikálií v štyroch odvetviach, ktorými sú pekárne, údržba v doprave, čistenie (suché a priemyselné) a výroba nábytku. Kampaň pod vedením Portugalska, ktoré je jej gestorom, sa dostáva do druhej fázy. V prvej fáze pracovná skupina  zástupcov šiestich členských štátov (vrátane zástupcu SR) pripravila informačné materiály kampane, ktoré budú dostupné v tlačenej aj elektronickej forme vo všetkých jazykoch členských štátov EU. Informačné materiály budú zverejnené na web stránke na serveri garanta tejto kampane, ktorým je portugalská inšpekcie práce (www.chemicalscampaign.eu).
Druhá, inšpekčná fáza kampane prebehne vo vybraných sektoroch v období 16.09.2010 – 31.12.2010. Spoločné kontroly inšpekcie práce a regionálnych úradov verejného zdravotníctva budú zamerané na čistiace práce vykonávané v priemysle. Záverečné hodnotenie sa uskutoční vo februári 2011 záverečným seminárom v Portugalsku. Prvýkrát bola použitá e-learningová metóda vzdelávania a informovanosti zainteresovaných. 
Poradenská činnosť inšpekcie práce bola v roku 2009 zameraná najmä na základné odborné informácie a rady, ktoré sa týkali v oblasti ochrany práce okrem iného požiadavky na pracoviská (vetranie, osvetlenie na pracoviskách, teplota na pracoviskách), požiadavky na pracovné prostredie (meranie výskytu chemických a fyzikálnych škodlivín, mikroklimatické podmienky, teplotu), problematiku poskytovania vhodných OOPP a pod.
Z porovnania porušení ustanovení Nariadenia vlády SR č. 391/2006 o minimálnych bezpečnostných a zdravotných požiadavkách na pracovisko vyplýva, že za obdobie 1. polroka 2010 (782 porušení) došlo oproti rovnakému obdobiu predchádzajúceho roka (251 porušení) k nárastu celkového počtu porušení o 211 %.

Kontroly inšpekcie práce boli vykonávané v rozsahu vybraných zákonných kompetencií:
•	Zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov:
-	§ 9
•	Zákon č.124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov:
-	§ 6 ods. 5
-	§ 12 ods. 2 písm. k), l), m)
•	 Zákon č. 311/2001 Z.z. zákonník práce v znení neskorších predpisov 
-	§ 196 ods. 2 písm. b)  

Vláda SR sa vo svojom programovom vyhlásení zaviazala zriadiť Radu vlády SR pre seniorov ako svoj poradný orgán, keďže v Slovenskej republike nebol vytvorený orgán, ktorý by koordinoval komplexnú tvorbu politiky vlády Slovenskej republiky, týkajúcu sa života seniorov a ktorý by sa trvalo a dlhodobo zaoberal otázkami ich postavenia a ochrany vo všetkých oblastiach verejného a rodinného života. Rada vlády SR pre seniorov vznikla na podnet mimovládnych organizácii zastupujúcich záujmy seniorov, aby mohli participovať na legislatívnych procesoch týkajúcich sa problematiky seniorov.
	Rada vlády SR pre seniorov bola zriadená uznesením vlády SR č. 488 zo dňa 9. júla 2008 a je poradným, koordinačným a iniciatívnym orgánom vlády SR pre riešenie otázok životných podmienok, rovnosti príležitostí a rovnakého zaobchádzania so seniormi a ich začleňovania do spoločnosti.  
	Pre splnenie základných úloh boli vytvorené odborné aj pracovné skupiny Rady vlády SR pre seniorov, ktoré sú zložené z členov Rady vlády SR pre seniorov a významných odborníkov z oblasti zdravotníctva, sociálnych a technických vied, ktorí monitorujú a analyzujú životné podmienky seniorov.
 Zriadili sa:
-	odborná pracovná skupina Rady vlády SR pre seniorov pre zdravotnú problematiku seniorov SR, ktorá vypracovala Analýzu a správu o zabezpečovaní zdravotnej starostlivosti o seniorov a návrh opatrení na ich riešenie.
-	odborná pracovná podskupina Rady vlády SR pre seniorov pre dlhodobú starostlivosť                                 
-	odborná pracovná skupina Rady vlády SR pre seniorov k aktualizácii Národného programu ochrany starších ľudí, ktorá vypracovala Koncepciu aktualizovaného Národného programu ochrany starších ľudí.
Činnosť odbornej pracovnej skupiny Rady vlády SR pre seniorov pre zdravotnú problematiku seniorov SR a dlhodobú starostlivosť:

1. Vedúci odbornej pracovnej skupiny Rady vlády SR pre seniorov pre zdravotnú problematiku seniorov SR sa aktívne zúčastnil na rokovaní ministerky práce, sociálnych vecí a rodiny SR a ministra zdravotníctva SR za účasti štátnej tajomníčky MPSVR SR a členov odborných pracovných skupín Rady vlády SR pre seniorov a Rady vlády SR pre osoby so zdravotným postihnutím uskutočneného dňa 12. januára 2010  na MPSVR SR k návrhu Analýzy a správy o zabezpečovaní zdravotnej starostlivosti seniorov a k návrhu Analýzy a správy o zabezpečovaní zdravotnej starostlivosti osôb so zdravotným postihnutím a návrhu opatrení na ich riešenie.

2. Vypracovanie návrhu na odborné usmernenie Ministerstva zdravotníctva Slovenskej republiky o  poskytovaní dlhodobej starostlivosti v ústavných zariadeniach geriatrického typu. 

3. Vypracovanie dotazníka: „Sledovanie zdravotnej starostlivosti v zariadeniach sociálnych služieb“, ktorý bude rozoslaný zariadeniam sociálnych služieb po schválení Radou vlády SR pre seniorov. Účelom dotazníka je monitorovanie zdravotnej starostlivosti v zariadeniach sociálnych služieb.

4. Vypracovanie “Návrhu opatrení k Národnému programu ochrany starších ľudí za rezort zdravotníctva“. Návrh je súhrnom materiálov z MZ SR a členov odbornej pracovnej skupiny Rady vlády SR pre seniorov pre zdravotnú problematiku seniorov SR.
Z ďalších úloh, ktoré plní Rada vlády SR pre seniorov, je potrebné spomenúť:
-	monitorovanie, pripomienkovanie a iniciovanie vypracovávania koncepčných materiálov, záväzných právnych predpisov, hlavne v spolupráci s Ministerstvom zdravotníctva SR pri zabezpečovaní primárnej, špecializovanej a lôžkovej zdravotnej starostlivosti pre seniorov, iniciuje tvorbu a dopĺňanie informačného systému pre seniorov.
Najdôležitejšou úlohou Rady vlády SR pre seniorov v roku 2010 je:
-	tvorba nového Národného programu ochrany starších ľudí, ktorý bude zameraný na podporu a zabezpečenie integrácie starších ľudí do spoločnosti, zabezpečenie zdravotnej starostlivosti, dlhodobej starostlivosti a rodovej rovnosti. Pri tvorbe nového Národného programu ochrany starších ľudí sa pripravujú také indikátory, ktoré budú objektívne a merateľné.
	Uznesením vlády SR č. 488 zo dňa 9. júla 2008 bola transformovaná Rada vlády SR pre problematiku občanov so zdravotným postihnutím na Radu vlády Slovenskej republiky pre osoby so zdravotným postihnutím. 
Rada vlády SR pre osoby so zdravotným postihnutím plní úlohy podľa vlastného plánu činnosti, ktorý nadväzuje na plán práce vlády Slovenskej republiky a plán legislatívnych úloh vlády SR. 
Pre splnenie základných úloh boli vytvorené aj odborné pracovné skupiny Rady vlády SR pre osoby so zdravotným postihnutím, ktoré sú zložené z členov Rady vlády SR pre osoby so zdravotným postihnutím a z významných odborníkov aj z oblasti zdravotníctva, sociálnych a technických vied, ktorí monitorujú a analyzujú životné podmienky osôb so zdravotným postihnutím. 
Zriadili sa nasledovné pracovné skupiny:

- 		Odborná pracovná skupina Rady vlády Slovenskej republiky pre osoby so zdravotným postihnutím na riešenie zdravotnej  problematiky osôb so zdravotným postihnutím

Významným dokumentom, ktorý bol v roku 2009 vypracovaný odbornou pracovnou skupinou Rady vlády Slovenskej republiky pre osoby so zdravotným postihnutím na riešenie zdravotnej problematiky osôb so zdravotným postihnutím a schválený Radou vlády Slovenskej republiky pre osoby so zdravotným postihnutím je Analýza a správa o zabezpečovaní zdravotnej starostlivosti osôb so zdravotným postihnutím a návrh opatrení na ich riešenie.
- 		Odborná pracovná skupina Rady vlády Slovenskej republiky pre osoby so zdravotným postihnutím na riešenie aktualizácie Národného programu rozvoja životných podmienok občanov so zdravotným postihnutím vo všetkých oblastiach života vypracovala materiál - Koncepčný zámer aktualizácie Národného programu rozvoja životných podmienok občanov so zdravotným postihnutím vo všetkých oblastiach života 
	Tieto odborné pracovné skupiny monitorujú a sledujú aj súčasný stav zdravotného stavu a zdravotnej starostlivosti, sociálnych podmienok občanov so zdravotným postihnutím a  predkladajú návrhy na zlepšenie súčasného stavu a prostredníctvom členov Rady vlády SR pre osoby so zdravotným postihnutím.  

Ďalšie úlohy, ktoré plní Rada vlády SR pre osoby so zdravotným postihnutím:
-	monitorovanie, pripomienkovanie a iniciovanie vypracovávania koncepčných materiálov, účasť sa na rozporových konaniach k zásadným pripomienkam záväzných právnych predpisov, hlavne v spolupráci s Ministerstvom zdravotníctva pri zabezpečovaní primárnej, špecializovanej a lôžkovej zdravotnej starostlivosti pre osoby so zdravotným postihnutím a seniorov.
	Dňa 14. júna 2010 sa uskutočnilo rokovanie Rady vlády SR pre osoby so zdravotným postihnutím, na ktorom bol prerokované a schválené „Vyhodnotenie Národného programu rozvoja životných podmienok občanov so zdravotným postihnutím vo všetkých oblastiach života za roky 2008 – 2009“.
Najdôležitejšou úlohou Rady vlády SR pre osoby so zdravotným postihnutím v roku 2010 je:
-	tvorba nového Národného programu rozvoja životných podmienok osôb so zdravotným postihnutím.
	Vo vzťahu ku koncepcii Štátnej  politiky zdravia má význam aj tá skutočnosť, že pre Slovenskú republiku nadobudol platnosť dňa 25. júna 2010 Dohovor OSN o právach osôb so zdravotným postihnutím (ďalej len „dohovor“). Spôsob monitorovania dohovoru určuje článok 33 dohovoru. V Slovenskej republike zatiaľ nie sú zavedené mechanizmy na monitorovanie dohovoru. Dňa 14. 10. 2010 sa v Bruseli uskutoční prípravné stretnutie pracovného fóra, ktorého predmetom bude výmena skúseností o implementácii článku 33 dohovoru. Na tomto stretnutí sa zúčastnia aj  traja nominovaní reprezentanti zo Slovenskej republiky: zástupca za Ministerstvo práce, sociálnych vecí a rodiny SR, zástupca za Slovenské národné stredisko pre ľudské práva a zástupca  Národnej rady občanov so zdravotným postihnutím v SR. 

Ministerstvo školstva, vedy, výskumu a športu Slovenskej republiky

Ministerstvo školstva, vedy, výskumu a športu Slovenskej republiky (ďalej len ministerstvo) zabezpečuje plnenie úloh z koncepcie Štátnej politiky zdravia v súlade s Národným programom podpory zdravia, strategickým dokumentom Svetovej zdravotníckej organizácie Zdravie 21 – Zdravie pre všetkých v 21. storočí, Národným programom výchovy a vzdelávania, Národným akčným plánom pre deti, Národnou protidrogovou stratégiou, Národným programom duševného zdravia, Národným akčným plánom na kontrolu tabaku, Národným akčným plánom pre problémy s alkoholom, Národným programom starostlivosti o deti a dorast, Národným programom prevencie obezity, Programom ozdravenia výživy obyvateľov, aktualizovaným Akčným plánom pre životné prostredie a zdravie obyvateľov v SR – NEHAP III, Koncepciou rozvoja dopravných ihrísk do roku 2005 s výhľadom do roku 2010, Koncepciou environmentálnej výchovy, Koncepciou vyučovania dopravnej výchovy a Koncepciou rozvoja domovov mládeže a zariadení školského stravovania. 
Legislatívny rámec pre oblasť z hľadiska podpory výchovy ku zdraviu u detí a žiakov je daný zákonom č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. 
V súlade s § 5 ods. 1 zákona č. 245/2008 Z.z. o výchove vzdelávaní (školský zákon) a o zmene a doplnení niektorých zákonov v znení neskorších predpisov sa výchova a vzdelávanie v školách a školských zariadeniach uskutočňuje podľa výchovno-vzdelávacích programov. S účinnosťou od 1. septembra vydalo ministerstvo štátne vzdelávacie programy, ktoré v rámci výchovno-vzdelávacieho procesu riešia problematiku podpory zdravia nasledovne:
Cieľom výchovy a vzdelávania je umožniť žiakovi naučiť sa kontrolovať a regulovať svoje správanie, starať sa a chrániť svoje zdravie vrátane zdravej výživy a životné prostredie a rešpektovať všeľudské etické hodnoty.
V rámci kľúčových kompetencií sa od žiaka vyžaduje regulovať správanie, prehodnocovať základné zručnosti, sebatvoriť, zapájať sa do medziľudských vzťahov, pracovať v tíme, preberať zodpovednosť sám za seba, schopnosť starať sa o svoje zdravie a životné prostredie, rešpektovať všeľudské etické hodnoty, uznávať ľudské práva a slobody. 
ISCED I – vzdelávacie oblasti Príroda a spoločnosť, Zdravie a pohyb, Človek a svet práce poskytujú ucelený elementárny pohľad na okolitú prírodu, životné prostredie a zdravý životný štýl. Zdravotná problematika je súčasťou vzdelávacieho programu každého učiteľa a prvky zdravotnej výchovy sú zakomponované v obsahovej a výkonovej časti vzdelávacích štandardov. 
ISCED II a ISCED III – viaceré vzdelávacie oblasti sa podieľajú na rozvíjaní a prehlbovaní cieľov NPPZ, líšia sa mierou explicitnosti vyjadrenia, rozsahom a úplnosťou. Kľúčové postavenie má vzdelávacia oblasť Človek a príroda a Zdravie a pohyb, kde sú v optimálnej miere zastúpené prvky zdravotnej výchovy. Štruktúra učiva najmä v predmete Biológia umožňuje pochopenie osvojovania si zdravého životného štýlu a ochranu pred škodlivými vplyvmi. Biológia na stredných školách obsahuje tematické celky „Zdravý životný štýl“ a „Základy prvej pomoci“, ktoré v maximálnej miere prispievajú k utváraniu a rozvíjaniu kľúčových kompetencií žiakov, ktoré sú potrebné na pochopenie zdravia ako najvyššej hodnoty. 
Súčasťou vzdelávacej oblasti „Zdravie a pohyb“ je predmet Telesná výchova. Táto vzdelávacia oblasť vytvára priestor na uvedomenie si potreby celoživotnej starostlivosti žiakov o svoje zdravie, na osvojenie si  teoretických vedomostí a praktických skúseností o výchove k zdraviu prostredníctvom pohybových aktivít, telesnej výchovy a športovej činnosti. 
Povinnou súčasťou výchovy a vzdelávania žiakov stredných odborných škôl v Slovenskej republike je  učivo „Ochrana života a zdravia“. Obsah učiva sa realizuje účelovými cvičeniami a samostatným kurzom na ochranu života a zdravia. 
V súlade s § 142 zákona č. 245/2008 Z.z. o výchove vzdelávaní (školský zákon) a o zmene a doplnení niektorých zákonov v znení neskorších predpisov ministerstvo vydalo s účinnosťou od 1.9.2009 vyhlášku č. 330 z 14.8.2009 o zariadeniach školského stravovania, ktorá upravuje zásady na zostavovanie jedálnych lístkov v zariadeniach školského stravovania vrátane zdravého pitného režimu a umožnilo realizáciou diétneho  stravovacieho systému pre deti a žiakov. V rámci podpory zvýšenia konzumácie mlieka a mliečnych výrobkov boli od roku 2006 každoročne vydané metodické pokyny na realizáciu Školského mliečneho programu. 
Otázky ochrany a podpory zdravia sa premietli aj do priorít výziev rozvojových projektov škôl a školských zariadení. V rozvojom programe Zdravie v školách v roku 2009 bolo podaných celkovo 330 projektov, z toho bolo podporených 38 projektov.
Odbor deti a mládeže ministerstva prispieval k plneniu cieľov štátnej politiky v oblasti neformálneho vzdelávania detí a mládeže nasledovne:
1.	Prostredníctvom v roku 2008 vládou SR schváleného dokumentu „Kľúčové oblasti a akčné plány štátnej politiky zdravia vo vzťahu k deťom a mládeži Slovenskej republiky na rok 2008 – 2013“, v ktorom jednou z kľúčových oblastí je zdravie a zdravotný štýl. 
2.	Programom podpory občianskych združení detí a mládeže najmä vytvára podmienky pre systematickú a pravidelnú činnosť s deťmi a mládežou v základných kolektívoch občianskych združeniach detí a mládeže. 
Ciele a základné princípy podpory zdravia a prevencie užívania alkoholu boli v oblasti športu premietnuté do zákona 479/2008 Z.z. o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov. 
Ministerstvo aktívne spolupracovalo s rezortom MZ SR a MP SR na viacerých programoch, aktualizoval sa Program ozdravenia výživy obyvateľov SR, Národný program prevencie obezity, Národná program duševného zdravia a Národný program starostlivosti o deti a dorast, kde boli pre rezort školstva zakomponované prioritné ciele a úlohy v oblasti výchovno-vzdelávacej, podpory duševného zdravia žiakov, presadzovania zdravých stravovacích návykov u detí a žiakov na školách a vzdelávania odborných zamestnancov v školskom stravovaní v možnostiach uplatňovania nových výživových trendov. 

Ministerstvo financií Slovenskej republiky

Ministerstvo financií  SR  v oblasti  štátnej politiky zdravia  plní  úlohu metodického vedenia,  koordinácie  činnosti  a zabezpečenia  realizácie  štátnej politiky zdravia v podmienkach  rezortu  ministerstva.  
	Prijaté  opatrenia   k zásadám  štátnej  politiky  zdravia  v podmienkach rezortu  MF SR  mali prispieť k  zastaveniu  všeobecne  nepriaznivého trendu vývoja  zdravotného  stavu  zamestnancov,  a to  najmä  v oblasti:

-	zdravotnej  starostlivosti  o zamestnancov
-	sociálnej  starostlivosti o zamestnancov
-	zdravej  výživy zamestnancov
-	ochranu nefajčiarov  a prevenciu  drogových závislostí
-	osvetovú  a propagačnú  činnosť
Na  plnení  úloh štátnej politiky zdravia  v podmienkach rezortu  Ministerstva  financií   SR  sa  zúčastnili  okrem  Ministerstva  financií  SR, Správy  finančnej  kontroly  Bratislava,  Zvolen,  Košice,  Colné  riaditeľstvo  SR,  Daňové  riaditeľstvo  SR,   Štátna    pokladnica,   Agentúra pre  riadenie  dlhu  a  likvidity za  spoluúčasti  odborových  organizácií.  
	Základná  zdravotná  starostlivosť  je  zamestnancom  rezortu  MF SR  poskytovaná  v rámci  platného  liečebného  poriadku  obvodnými  lekármi alebo  podľa  vlastného  výberu.  Odborné  lekárske  vyšetrenia  boli    aj  v organizáciách  rezortu   uskutočňované  v rámci  prevencie   individuálne  vzhľadom  na   zdravotný  stav  a  individuálne  potreby  jednotlivcov.
Špeciálne  zdravotné  prehliadky  boli  zabezpečené  pre  vodičov  z povolania  a  vodičov   referentských  vozidiel.
Správa  finančnej  kontroly  Zvolen zabezpečila,  preškolenie jedného  pracovníka  Slovenským červeným  krížom  na  výkon  závodnej zdravotnej  služby. 
	Novoprijatí  zamestnanci   Správ   finančnej   kontroly  Bratislava,  Zvolen  a  Košice  -  kontrolóri  absolvovali  okrem  iného  aj  písomný  psychologický  test.  
	Správa finančnej kontroly  Košice  v  prípade  požiadavky  zamestnancov  zabezpečuje  služby  Centra  psychologicko-poradenských služieb  na  riešenie  klinických  stavov  dopadu  pracovnej  záťaže  kontrolórov.
	  Ministerstvo  financií   Slovenskej republiky  zabezpečuje  pre  svojich  zamestnancov   regeneračné   pobyty  spojené  s  liečbou    v  Trenčianskych  Tepliciach.  

	V rámci  možností  jednotlivých  organizácií  rezortu  MF SR  sú  vytvárané  optimálne  podmienky  na  zabezpečenie  vhodného  a  bezpečného    pracovného   prostredia.   Sú  zariaďované  vhodným  kancelárskym  nábytkom a   vhodným  osvetlením.  
Všetky organizácie uskutočňujú  vyškolenie všetkých novoprijatých  zamestnancov  v  oblasti  bezpečnosti  a  ochrany  zdravia  pri  práci.
V rámci  regeneračnej  starostlivosti  sa zamestnanci zúčastňujú    rekondičných  a liečebných  pobytov  vo  vlastných  doškoľovacích  zariadeniach,  ale  aj  vo  VDZ   Ministerstva  financií  SR   v  Tatranskej  Lomnici  a   VDZ  Trenčianskych Tepliciach.
	Ministerstvo financií SR  zabezpečilo  pre  svojich zamestnancov  regeneračné  a relaxačné  masáže. 
	Daňové riaditeľstvo SR  zabezpečilo pre svojich zamestnancov  liečebno-rehabilitačné  pobyty.
Štátna pokladnica v rámci regenerácie  poskytuje svojim zamestnancom  „Flexi Pass“,  ktorý  využívajú na masáže. 
	Správy  finančnej  kontroly  každoročne  organizujú  športové  podujatia a  rôzne  súťaže  medzi  zamestnancami  správ  finančnej  kontroly. 
Colné  úrady  organizovali  futbalové  zápasy,  volejbalové  turnaje, stolnotenisové  turnaje,  súťaže   v  plávaní  a  v  orientačnom  behu.   Taktiež   sa  zúčastňujú   aj  medzinárodných  športových  hier.
	Daňové riaditeľstvo  SR  každoročne  pripravuje pre svojich zamestnancov  celoslovenské  branno-športové hry.
V súlade  s  kolektívnymi  zmluvami   organizácie  rezortu  MF SR  zabezpečujú  závodné  stravovanie  v  stravovacích  zariadeniach,  alebo  zmluvným  spôsobom  formou  stravných   lístkov.  Vo  väčšine  stravovacích   zariadení  je   možnosť  výberu  diétnych, vegetariánskych  a  biologicky  vhodných  jedál.      Taktiež  je  poskytovaný  finančný príspevok  na  stravovanie  zo  zdrojov  sociálneho  fondu,  ako  aj  z  rozpočtov  organizácií. 
Na Ministerstve financií SR je zriadená stravovacia  komisia,  ktorá dohliada na kvalitu podávaných jedál  a  podieľa  sa na vyhodnotení pripomienok týkajúcich sa stravy. 

Súčasťou  zdravotnej  starostlivosti  je  aj  dodržiavanie  zákazu  fajčenia  na  pracoviskách.  Osvetovou  činnosťou,   obmedzovaním  fajčenia,  vytváraním  nefajčiarskych  pracovísk  sa  jednotlivé  organizácie  rezortu  snažia  docieliť  zníženie  celkového  počtu   fajčiarov  na  pracoviskách.  
	Ministerstvo financií SR  je  nefajčiarske pracovisko.  Na   Správe finančnej  kontroly  Bratislava, Košice a  Zvolen  sú  vyhradené  priestory  pre  fajčiarov,  ktoré  sú dostatočne  vetrateľné. 
	Z dôvodu   zabezpečenia  bezpečnosti  a  ochrany  zdravia  pri  práci   je  pozornosť  venovaná   taktiež  prevencii drogových   závislostí,  šíreniu  drogových  závislostí  vrátane  alkoholu. 
	Správy  finančnej  kontroly   odoberajú  mesačník   „Zdravie“,  ktorý  je  dostupný  všetkým  zamestnancom.   Pre  svojich zamestnancov pripravili  odborné  prednášky  so  zameraním  na  zlepšenie  postoja  zamestnancov  k  svojmu  zdraviu. 
	Osvetová  a  propagačná  činnosť  je  dôležitou  súčasťou  tohto  programu, pretože  vedie  zamestnancov  k uvedomeniu  si  vlastnej  zodpovednosti  za  svoje  zdravie.  Je  potrebné  zabezpečiť  systém toku informácií tak, aby napomáhali pozitívne  ovplyvňovanie vedomostí,  postojov a  správania sa všetkých k svojmu zdraviu.
	
	Hlavnou  úlohou  je  zabezpečiť dobrý  zdravotný  stav  zamestnancov,  ako aj vytváranie  zdravého  pracovného  prostredia  a  spôsobu  života  zamestnancov   s   cieľom   obmedzenia  výskytu  chorôb  a poškodenia  zdravia. 
	Podpora  zdravia  je  proces  umožňujúci  zamestnancom  zlepšiť  kontrolu  nad  svojím  zdravotným  stavom.

Ministerstvo spravodlivosti Slovenskej republiky

Rezort justície sa pri plnení úloh vyplývajúcich zo Štátnej politiky zdravia v SR zameriava predovšetkým na oblasť pracovného prostredia a ochrany zdravia sudcov, štátnych zamestnancov a zamestnancov pri výkone práce vo verejnom záujme.
V súvislosti so zabezpečením ochrany zdravia pri práci a vytvorením vhodných pracovných podmienok sudcov a zamestnancov organizácie v pôsobnosti Ministerstva spravodlivosti SR majú uzatvorené zmluvy s poskytovateľmi pracovnej zdravotnej služby, ktoré sú držiteľmi oprávnenia na vykonávanie pracovnej zdravotnej služby vydané Úradom verejného zdravotníctva SR. Na základe týchto zmlúv o poskytovaní služieb poskytovatelia pracovnej zdravotnej služby vykonávajú odborné preventívne a ochranné služby podľa zákona č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov, zákona č. 355/2007 o ochrane, podpore a rozvoji verejného zdravia a vyhlášky Ministerstva zdravotníctva SR č. 292/2008 o podrobnostiach o rozsahu a náplni výkonu pracovnej zdravotnej služby.
V jednotlivých organizáciách boli vykonané vstupné audity práce a pracovného prostredia, objektivizácia a hodnotenie zdraviu škodlivých faktorov, ako aj zaradenie sudcov a zamestnancov do jednotlivých kategórií podľa rizika práce. V tejto súvislosti organizácie zabezpečujú vykonávanie preventívnych lekárskych prehliadok sudcov a zamestnancov vo vzťahu k práci. Prostredníctvom poskytovateľa pracovnej zdravotnej služby boli vyškolení vybraní zamestnanci pre poskytnutie prvej pomoci na pracovisku. 
Niektoré organizácie nad rámec zákonných povinností umožnili sudcom a zamestnancom po dohode s poskytovateľom pracovnej zdravotnej služby vykonať v roku 2010 preventívne očné vyšetrenie sudcov a zamestnancov pracujúcich so zobrazovacou jednotkou v zmysle nariadenia vlády SR č. 276/2006 Z. z. o minimálnych bezpečnostných a zdravotných požiadavkách pri práci so zobrazovacími jednotkami v platnom znení. 
Podľa vyhlášky č. 448/2007 Z.z. o podrobnostiach a faktoroch práce a pracovného prostredia vo vzťahu ku kategorizácii pracovných činností a o náležitostiach návrhu na zaradenie pracovných činností do kategórií z hľadiska zdravotných rizík v platnom znení sa na základe pravidelnej kontroly práce a pracovného prostredia príslušným poskytovateľom pracovnej zdravotnej služby identifikujú rizikové faktory poškodenia zdravia pri práci a miera ich výskytu. 
V rámci povinných školení o bezpečnosti a ochrane zdravia pri práci (BOZP) boli do programu školenia zaradené aj otázky týkajúce sa povinností zamestnávateľa a nárokov zamestnanca na zabezpečenie vyhovujúcich pracovných podmienok v oblasti ochrany zdravia pri práci. Vo vzťahu k ochrane nefajčiarov jednotlivé organizácie uplatňujú na všetkých pracoviskách dodržiavanie zákazu fajčenia, ktoré je pravidelne kontrolované. 

Ministerstvo vnútra Slovenskej republiky

Zdravotná starostlivosť poskytovaná príslušníkom Policajného zboru, Hasičského a záchranného zboru, Horskej a záchrannej služby a Železničnej polície, ako aj ochrana a podpora ich zdravia, patrí medzi sledované oblasti v rámci rezortu, keďže iba zdraví príslušníci môžu bezvýhradne a za každých okolností plniť svoje služobné povinnosti. Pravidelne sa sleduje chorobnosť na vybrané ochorenia, príčiny úrazov, ako aj účasť na preventívnych lekárskych prehliadkach. Rezort zabezpečuje všetky opodstatnené požiadavky na rekondičné a liečebné preventívne pobyty vyplývajúce zo všeobecne záväzných právnych predpisov. 
Dočasná neschopnosť na výkonu služby, výkon preventívnych lekárskych prehliadok, preventívna vakcinácia proti infekčným ochoreniam osôb v riziku a fyzická zdatnosť patrí  medzi sledované ukazovatele. Orgán verejného zdravotníctva odboru zdravotníctva sekcie riadenia ľudských zdrojov Ministerstva vnútra Slovenskej republiky vykonáva dozor nad pracovným prostredím a stravovaním. 

Ministerstvo vnútra Slovenskej republiky plní zámer Štátnej politiky zdravia v Slovenskej republike  bez nároku na zvýšenie finančných prostriedkov. 

Ministerstvo kultúry a cestovného ruchu Slovenskej republiky
	
Predpokladom na zlepšenie zdravotného stavu a kvality života pracujúcej populácie v Slovenskej republike je zodpovedný prístup zamestnávateľov k ochrane a k podpore zdravia zamestnancov. Povinnosti zamestnávateľa v oblasti bezpečnosti a ochrany zdravia  pri práci (ďalej len „BOZP“) upravuje zákon č. 124/2006 Z. z. o bezpečnosti a ochrane zdravia pri práci a Zákonník práce a tie sú premietnuté aj do Pracovného poriadku Ministerstva kultúry a cestovného ruchu SR.
V rokoch 2009 a 2010 osobný úrad Ministerstva kultúry a cestovného ruchu SR aktualizoval Pokyn vedúcej služobného úradu  Ministerstva kultúry a cestovného ruchu Slovenskej republiky o úprave služobného času a pracovného času v letnom období. Pokyn bol  vydaný v súlade s § 4 ods. 1 vyhlášky Ministerstva zdravotníctva Slovenskej republiky     č. 544/2007 Z. z. o podrobnostiach o ochrane zdravia pred záťažou teplom a chladom          pri práci v súvislosti s prekračovanými hodnotami prípustných mikroklimatických podmienok v dôsledku záťaže teplom za mimoriadne teplých dní. 
Každý nový zamestnanec Ministerstva kultúry a cestovného ruchu SR je v súlade       so služobným poriadkom ministerstva preškolený z požiarnej ochrany (ďalej len „PO“) a BOZP, školenia BOZP sa v zmysle platnej legislatívy konajú raz za dva roky. Dňa 24. júla 2009 sa zamestnanci Ministerstva kultúry a cestovného ruchu SR zúčastnili bezplatného preventívneho vyšetrenia digitálnym dermatoskopom, ktorým sa diagnostikujú znamienka na koži. Ministerstvo kultúry a cestovného ruchu SR taktiež pre svojich zamestnancov pravidelne zabezpečuje možnosť nákupu čerstvého ovocia a zeleniny priamo na pracovisku.
V legislatívnej rovine Ministerstvo kultúry a cestovného ruchu SR zabezpečilo nasledovné povinnosti pre verejnoprávnych vysielateľov:
• Verejnoprávne médiá - programy podporujúce zdravie a zdravý životný štýl
Verejnoprávnym médiám Slovenskému rozhlasu a Slovenskej televízii vyplýva povinnosť vysielať programy podporujúce zdravie a zdravý životný štýl priamo zo zákona. Podľa ustanovenia § 5 ods. 1 písm. d) zákona č. 16/2004 Z. z. o Slovenskej televízii v znení neskorších predpisov medzi hlavné činnosti Slovenskej televízie patrí vysielanie väčšinového podielu programov vo verejnom záujme, pričom podľa ustanovenia § 3 zákona č. 308/2000 Z. z. o vysielaní a retransmisii o zmene zákona č. 195/2000 Z. z. o telekomunikáciách v znení neskorších predpisov programom vo verejnom záujme je aj program, ktorý podporuje zdravý životný štýl, ochranu života a zdravia.  Obdobne to podľa ustanovenia § 5 ods. 1 písm.            c) zákona č. 619/2003 Z. z. o Slovenskom rozhlase v znení neskorších predpisov platí aj pre Slovenský rozhlas.
• Regulácia vysielania a programu vo vzťahu k zdraviu škodlivým látkam
Podľa § 19 zákona č. 308/2000 Z. z. o vysielaní a retransmisii a o zmene zákona           č. 195/2000 Z. z. o telekomunikáciách v znení neskorších predpisov audiovizuálna mediálna služba na požiadanie, programová služba a ich zložky nesmú otvorene alebo skrytou formou propagovať alkoholizmus, fajčenie, užívanie omamných látok, jedov a prekurzorov           alebo zľahčovať následky užívania uvedených látok. Upútavka na program v rámci televíznej programovej služby nesmie obsahovať výňatky z diel, ktoré znázorňujú scény násilia                a pohlavného styku, devastácie životného prostredia a zábery, ktoré by mohli navodiť dojem skrytej formy propagácie alkoholizmu, fajčenia a používania omamných látok, jedov                a prekurzorov.
• Obmedzenie propagácie a reklamy liekov a zdraviu škodlivých látok 
Podľa § 31a  zákona  č. 308/2000 Z. z. o  vysielaní  a retransmisii  a o  zmene zákona    č. 195/2000 Z. z. o telekomunikáciách v znení neskorších predpisov mediálna komerčná komunikácia nesmie nabádať na konanie, ktorým sa poškodzuje alebo ohrozuje zdravie alebo bezpečnosť (mediálna komerčná komunikácia zahŕňa najmä reklamu, telenákup, sponzorovanie, umiestňovanie produktov, programovú službu určenú výhradne na reklamu    a telenákup, programovú službu určenú výhradne na vlastnú propagáciu a. i.)
Mediálna komerčná komunikácia týkajúca sa cigariet a iných tabakových výrobkov    sa zakazuje. Obchádzanie tohto zákazu prostredníctvom používania značkových názvov, ochranných známok, emblémov alebo iných výrazných znakov týchto výrobkov sa zakazuje.
Mediálna komerčná komunikácia týkajúca sa alkoholických nápojov sa nesmie zameriavať na maloletých a nesmie nabádať na nestriedme požívanie alkoholických nápojov.
Mediálna komerčná komunikácia týkajúca sa liekov, ktoré sú dostupné                       len na lekársky predpis, a zdravotných výkonov uhrádzaných na základe verejného zdravotného poistenia podľa osobitných predpisov sa zakazuje.
• Obmedzenie reklamy vo vysielaní vo vzťahu k ochrane maloletých
Podľa § 33 zákona č. 308/2000 Z. z. o vysielaní a retransmisii a o zmene zákona           č. 195/2000 Z. z. o telekomunikáciách v znení neskorších predpisov vysielanie reklamy            a telenákupu na alkoholické nápoje okrem piva a vína v čase od 6:00 do 22:00 sa zakazuje, pričom vysielanie reklamy a telenákupu na víno sa zakazuje v čase od 6:00 do 20:00.
Vysielaná reklama a telenákup na alkoholické nápoje takisto nesmú zobrazovať maloletých, ako tieto nápoje požívajú, spájať spotrebu alkoholických nápojov so zvýšením fyzickej výkonnosti alebo s riadením motorového vozidla, tvrdiť, že alkoholické nápoje majú liečebné vlastnosti, povzbudzujúci alebo utišujúci účinok alebo že pomáhajú riešiť osobné problémy, vytvárať dojem, že konzumácia alkoholu prispieva k spoločenskému a sexuálnemu úspechu, nabádať na nestriedme požívanie alkoholických nápojov alebo prezentovať abstinenciu alebo triezvosť ako nedostatok a zdôrazňovať obsah alkoholu v nápoji ako znak jeho kvality.
Vysielanie reklamy na lieky obsahujúce omamné, psychotropné a iné návykové látky sa zakazuje.
Vysielaná reklama na lieky okrem liekov musí byť rozoznateľná, nezaujatá, pravdivá          a overiteľná a musí zodpovedať požiadavke ochrany jednotlivca pred poškodením. Reklama musí obsahovať jednoznačnú a zrozumiteľnú výzvu na pozorné prečítanie poučenia                 o správnom použití lieku obsiahnutého v písomnej informácii pre používateľov liekov pribalenej k lieku a odporúčanie poradiť sa o použití lieku s osobou oprávnenou predpisovať alebo vydávať lieky.
Vysielaná reklama na lieky nesmie byť určená maloletým. Reklama nesmie liek prirovnávať  potravinám alebo ku kozmetickým výrobkom a takisto nesmie propagovať účinky lieku poukazovaním na výsledky dosiahnuté u konkrétnych osôb a obsahovať odporúčanie vedcov, lekárov alebo známych osobností, ktorých popularita by mohla nabádať na použitie lieku.
• Reklama zameraná na deti
V súvislosti s reklamou zameranou na maloletých do 12 rokov je Slovenská republika zaviazaná novou povinnosťou, ktorá pre členské štáty Európskej únie nepriamo vyplýva        zo smernice Európskeho parlamentu a Rady 2010/13/EU o koordinácii niektorých právnych    a správnych predpisov členských štátov upravujúcich poskytovanie audiovizuálnych mediálnych služieb (smernica o audiovizuálnych mediálnych službách) zo dňa 10. marca 2010. Počnúc rokom 2011 bude poskytovať každé tri roky Európskej komisii správu,         ktorej obsahom bude analýza reklamy, ktorá sprevádza programy pre vekovú skupinu maloletých do 12 rokov alebo je do nich včlenená. Súčasťou analýzy reklamy, ktorá sprevádza programy pre vekovú skupinu maloletých do 12 rokov alebo je do nich včlenená, bude aj hodnotenie reklamy, ktorá sa týka potravín a nápojov obsahujúcich živiny a látky s výživovým alebo fyziologickým účinkom, ktorých nadmerný príjem v celkovej strave            sa neodporúča (najmä tuky, transmastné kyseliny, soľ/sodík a cukry). Správu podľa zákona    č. 308/2000 o vysielaní a retransmisii v znení neskorších predpisov zostavuje Rada                pre vysielanie a retransmisiu a na žiadosť ju predkladá Ministerstvu kultúry SR. 
Organizácie v zriaďovateľskej pôsobnosti Ministerstva kultúry a cestovného ruchu SR v rámci svojich interných predpisov zabezpečujú pre svojich zamestnancov primerané bezpečné a zdravotne vyhovujúce pracovné prostredie.
V zmysle zákona č. 124/2006 Z. z. o bezpečnosti a ochrane zdravia pri práci organizácie zabezpečujú pre svojich zamestnancov školenia BOZP a PO podľa ustanovení tohto zákona. V súlade so zákonom č. 355/2007 Z. z. o ochrane, podpore a rozvoji verejného zdravia v zmene a doplnení niektorých zákonov, vyhlášky Ministerstva zdravotníctva SR         č. 458/2006 o podrobnostiach o rozsahu a náplni výkonu pracovnej zdravotnej služby,            o zložení tímu odborníkov, ktorí ju vykonávajú, a o požiadavkách na ich odbornú spôsobilosť a v zmysle platných a účinných vykonávacích predpisov zabezpečujú zdravotnú službu          pre zamestnancov. V súlade so zákonom č. 377/2004 Z. z. o ochrane nefajčiarov v znení neskorších predpisov je v priestoroch pracovísk a kultúrnych zariadení zakázané fajčenie. 
V oblasti ochrany a podpory zdravia organizácie v zriaďovateľskej pôsobnosti Ministerstva kultúry a cestovného ruchu SR vykonali v sledovanom období aj nasledovné opatrenia:
- Štátny komorný orchester zabezpečuje pre svojich zamestnancov očkovanie              pri zahraničných cestách orchestra a pravidelné prehliadky sluchu všetkých členov orchestra.
- Divadelný ústav zabezpečuje preventívne prehliadky pre svojich zamestnancov        so špeciálnym zameraním na kontrolu zrakového zaťaženia v súvislosti s prácou         so zobrazovacími jednotkami. V sledovanom období sa v priestoroch inštitúcie vykonalo aj meranie osvetlenia. V októbri 2008 absolvovali všetci vedúci oddelení Divadelného ústavu Školenie prvej pomoci, ktoré zabezpečil Slovenský červený kríž. V roku 2010 organizácia prepracovala Traumatologický plán poskytovania prvej predlekárskej pomoci a postupy pri vzniku poškodenia zdravia a poskytovanie prvej pomoci.
- Literárne informačné centrum má otázky súvisiace s plnením predmetnej úlohy rozpracované najmä v kolektívnych zmluvách na jednotlivé roky, v ktorých                  je zapracovaná problematika ochrany zdravia, pri práci, zdravotnej výchovy i  sociálne aspekty ochrany zdravia zamestnancov. 
- Slovenská filharmónia permanentne rešpektovala pravidlá limitnej hodnoty zvuku v pracovnom prostredí, čo vyplývalo z interného prevádzkového pokynu Slovenskej filharmónie, zameraného na expozíciu hluku. V oblasti BOZP rešpektovala povinnosť organizácie vylúčiť alebo znížiť možnosť vzniku pracovných úrazov, chorôb z povolania a iných poškodení zdravia, v rámci čoho metodicky postupovala podľa internej smernice Koncepcia politiky bezpečnosti a ochrany zdravia pri práci v podmienkach Slovenskej filharmónie. Organizácia dbala na preventívne lekárske prehliadky, ktoré striktne upravujú zásady BOZP; rešpektovala program zameraný     na ochranu nefajčiarov, konkretizovaný internou smernicou Slovenskej filharmónie Zákaz fajčenia, ktorá sa vzťahuje na zákon č. 377/2004 o ochrane nefajčiarov         a jeho novelu, ktorá vstúpila do platnosti 1. 11. 2005 a hovorí o zákaze fajčenia v kultúrnych zariadeniach; vykonávala program zameraný na stravovanie zamestnancov, ktorý je zabezpečený formou stravných lístkov Ticket Restaurant; rešpektovala program zameraný na mimoriadne bezpečnostné a zdravotné požiadavky pri ručnej manipulácii s bremenami, ktorý stanovuje zásady, ako predchádzať rizikám vzniku úrazov pri manipulácii s bremenami podľa internej smernice o mimoriadnych bezpečnostných a zdravotných požiadavkách pri ručnej manipulácii s bremenami; zabezpečovala v uvedenom období program zameraný na manipuláciu so zariadením so zobrazovacou jednotkou, ktorý kategoricky určuje podmienky na prácu s elektronickou technikou a pracovným priestorom, a to podľa internej smernice o mimoriadnych bezpečnostných a zdravotných požiadavkách pri práci so zobrazovacími jednotkami; od 1. mája 2010 z dôvodu zvýšeného zdravotného dohľadu na svojich zamestnancov zabezpečuje rekondičný program zamestnancov, ktorého v rámci sa zamestnancom poskytuje možnosť kondičných a relaxačných cvičení, vodoliečebných procedúr alebo plávania, tréningov na zvládanie stresu, pobytov v prírode, odbornú inštruktáž zameranú na správnu výživu a odbornú inštruktáž zameranú na obmedzenie fajčenia. Slovenská filharmónia tiež zabezpečuje zníženie hlučnosti a prašnosti, optimálnu vlhkosť a teplotu v koncertnej sále, ako aj kvalitné osvetlenie na pódiu.
- Štátna opera Banská Bystrica venovala osobitnú pozornosť zabezpečeniu zdravého pracovného prostredia pre svojich zamestnancov a odstránila havarijný stav svojej budovy. Zamestnanci vykonávajúci rizikové pracovné činnosti sú povinní zúčastňovať sa cielených lekárskych prehliadok, vykonávaných zdravotnou pracovnou službou. Z dôvodu regenerácie pracovných síl zabezpečuje organizácia pre členov baletného súboru rehabilitačnú starostlivosť.
-  BIBIANA zabezpečuje inováciu predmetov (monitory), zlepšovanie životného prostredia na pracoviskách v zmysle platných predpisov (maľovanie, dezinsekcia, deratizácia a pod.) a zaisťuje zdravotnú starostlivosť prostredníctvom pracovnej zdravotnej služby. Vykonáva hygienické audity, bezpečnostno-technické a pracovno    -zdravotné prehliadky pracoviska v zákonom stanovených intervaloch, identifikáciu nebezpečenstiev rizikových faktorov práce a pracovného prostredia (chemické, fyzikálne, biologické, psychologické a sociálne nebezpečenstvá), sledovanie expozície zamestnancov zdraviu škodlivým faktorom práce a pracovného prostredia (intenzita, dĺžka expozície, frekvencia pôsobenia) a kategorizáciu pracovných činností. 

Ministerstvo zahraničných vecí Slovenskej republiky

Zdravotná starostlivosť o zamestnancov Ministerstva zahraničných vecí SR je zameraná hlavne na hodnotenie zdravotných rizík vplyvom pracovného prostredia, ktoré môže poškodiť ich zdravie, na vykonávanie preventívnych lekárskych prehliadok vo vzťahu k výkonu pracovnej činnosti a na regeneráciu pracovnej sily zamestnanca.
Ministerstvo zahraničných vecí SR v zmysle zákona č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov, zákona č. 124/2006 Z.z. o bezpečnosti a ochrane zdravia pri práci v znení zákona č. 140/2008 Z.z., vykonáva každoročné spoločné previerky bezpečnostno–technickej a pracovnej zdravotnej služby. 
Rezort zahraničných vecí v zmysle uvedených zákonov trvalo zabezpečuje vykonávanie preventívnych lekárskych prehliadok svojich zamestnancov. Tieto sú vykonávané najmä pred nástupom zamestnancov do práce, pred ich vyslaním do zahraničia, v jeho priebehu, ako aj po ich návrate z vyslania. Pre zamestnancov, ktorí počas vyslania v zahraničí vykonávajú práce v oblastiach s potenciálne epidemiologicky závažnou situáciou, zabezpečuje špeciálne lekárske prehliadky, ktoré vykonávajú špecialisti pracovísk cudzokrajných chorôb v Poliklinike cudzokrajných chorôb ZAMA, s. r. o. v Bratislave, Fakultnej nemocnici L. Pasteura v Košiciach a Fakultnej nemocnici v Martine. 
Okrem týchto zdravotných prehliadok Ministerstvo zahraničných vecí SR poskytuje zamestnancom príspevok zo sociálneho fondu na preventívne, diagnostické, onkologické vyšetrenie a kardiovaskulárne lekárske prehliadky, participuje na platenej ročnej zdravotnej starostlivosti a kúpeľnú liečbu na základe odporúčania odborného lekára, tiež pre svojich zamestnancov a ich rodinných príslušníkov zabezpečuje poistenie liečebných nákladov v zahraničí počas ich dočasného vyslania.
Rezort zahraničných vecí organizuje pre zamestnancov kurzy prvej pomoci, v rámci ATV (outdoor tréning), dbá na vytváranie zdravého a bezpečného prostredia, napr. striktným dodržiavaním zákazu fajčenia vo všetkých priestoroch úradu, zabezpečením stravy podľa zásad správnej výživy (možnosť výberu vegetariánskej stravy, dostatok nealkoholických nápojov, ovocia), organizuje napr. aj deň zdravia, kde si zamestnanci majú možnosť dať odmerať tlak, vyšetriť krv na cukor a cholesterol. 

Ministerstvo obrany Slovenskej republiky

Ministerstvo obrany SR prostredníctvom poradne zdravého životného štýlu poskytovalo poradenstvo v prevencii kardiovaskulárnych ochorení a onkologických ochorení, upozorňovalo klientov na rizikové faktory, motivoval klientov na ich elimináciu. 
Metodickým pokynom hlavného hygienika Ministerstva obrany SR o stratégii očkovania z roku 2008 boli určené osoby podliehajúce mimoriadnemu očkovaniu očkované proti tetanu, diftérii, meningokokovej meningitíde, vírusovej hepatitíde A a B, kliešťovej encefalitíde a chrípke. Pri plnení úloh mimo územia SR aj proti brušnému týfu, poliolmyelitíde, žltej zimnici a ďalším ochoreniam podľa doporučení Svetovej zdravotníckej organizácie. 
Odborným usmernením hlavného hygienika Ministerstva obrany SR o opatreniach na predchádzanie vzniku a šírenia ochorení spôsobených novým vírusom chrípky v rezorte MO SR z roku 2009 boli zabezpečené informácie o výskyte ochorení spôsobených novým vírusom chrípky a protiepidemických opatreniach v rezorte MO SR. 
Opatrením na zabezpečenie očkovania príslušníkov Ozbrojených síl Slovenskej republiky zamestnancov rezortu obrany pandemickou vakcínou chrípky z marca 2010 bola riešená distribúcia a uskladnenie vakcíny Panenza, tvorba očkovacích tímov, organizácia očkovania, evidencia očkovaných osôb a evidencia a hlásenie množstva spotrebovanej očkovacej látky. 
VÚHE Bratislava spravuje sérovú banku, v ktorej sú uskladnené séra odobraté príslušníkom ozbrojených síl pred odchodom a po návrate z misií z dôvodu vylúčenia možného prenosného ochorenia počas plnenia úloh mimo územia SR. 
Príslušníci ozbrojených síl sú po návrate z plnenia úloh mimo územia SR v rizikových oblastiach umiestnení na 5 - dňové pozorovanie zamerané na možný výskyt a včasné zachytenie tuberkulózy na základe Nariadenia náčelníka generálneho štábu OS SR pre zabezpečenie systému vyšetrenia zdravotného stavu príslušníkov ozbrojených síl SR po skončení vyslania na plnenie úloh mimo územia Slovenskej republiky v epidemiologicky rizikových oblastiach. 
V rámci výkonu štátneho zdravotného dozoru VÚHE Bratislava s 22 odbornými pracovníkmi vykoná ročne cca 400 – 450 kontrol v zariadeniach spoločného stravovania, ubytovacích zariadeniach, na pracoviskách vrátane rizikových prác, na lôžkových a ambulantných zdravotných zariadeniach, cvičiskách, zariadeniach starostlivosti o ľudské telo. Rozhoduje o zaradení pracovných činností do kategórií, schvaľuje prevádzkové poriadky, zotavovacie podujatia, vydáva súhlas k prevádzke novo vznikajúcich zariadení a vydáva protiepidemické opatrenia v ohniskách nákazy. V trende dôslednej kontroly rizikových faktoroch práce a zaraďovania zamestnancov na základe objektivizácie faktorov práce do 3., resp. 4. pokračuje. 
Zabezpečuje monitoring pitnej vody z vlastných vodných zdrojov v zariadeniach MO SR, objektivizuje čistotu prostredia v zdravotníckych zariadeniach.

VÚHE Bratislava plní úlohy vyplývajúce z uznesenia vlády SR č. 398/2007 Akčný plán na kontrolu tabaku v rokoch 2009 – 2010. V rámci úlohy bol vykonaný dotazníkový prieskum o fajčení prostredníctvom dotazníkov, ktoré sa spracovávajú. Na základe výsledkov bude zameraná ďalšia edukačná činnosť v podmienkach MO SR. 

Ministerstvo zdravotníctva Slovenskej republiky

Ministerstvo zdravotníctva Slovenskej republiky zvyšuje kvalitu a rozsah preventívnej starostlivosti realizáciou preventívnych programov zameraných na včasnú diagnostiku a liečbu závažných ochorení, ktoré sú na najvyšších priečkach úmrtnosti a to realizáciou preventívnych programov:
Národný program starostlivosti o deti a dorast v Slovenskej republike na roky 2008 – 2015 (NPDD) - bol zostavený v podmienkach Slovenskej republiky na základe medzirezortnej spolupráce na implementáciu Európskej stratégie zameranej na sedem hlavných priorít:
1. Zdravie matky a novorodenca 
2. Výživa a fyzická aktivita 
3. Infekčné choroby 
4. Úrazy a násilie
5. Životné prostredie 
6. Dorastový vek 
7. Psychosociálny rozvoj a mentálne zdravie.

V rámci zabezpečenia prevencie tehotným ženám s dôrazom na marginalizované rómske komunity a ostatné znevýhodnené skupiny poskytnutím informácie súvisiace s prevenciou užívania tabaku, alkoholu, omamných a psychotropných látok bol MZ SR pripravený, garantovaný a vydaný článok o negatívnom vplyve užívania návykových látok počas tehotenstva. Článok bol distribuovaný do gynekologicko-pôrodnických ambulancií.
Národný výbor na podporu dojčenia v Slovenskej republike pri UNICEF sa zameriaval v implementácii zásad Mother and Baby Friendly Hospital Initiative (MBFHI) na špecializovanú postgraduálnu edukáciu zdravotníkov a výchovu matiek najmä so zameraním na dojčenie ako na kľúčový faktor materstva organizovaním konferencií, kongresov, odborných školení, časťou na výstavách, vydaním plagátov podporujúcich dojčenie a udelením akreditácie MBFHI neonatologickému pracovisku nemocnice Vranov nad Topľou a Univerzitnej nemocnici v Martine.
V kapitole Výživa a fyzická aktivita bola na základe spolupráce Národné centrum zdravotníckych informácií (NCZI) s hlavným odborníkom MZ SR všeobecných lekárov pre deti a dorast a so zástupcami zdravotníckych poisťovní pripravená anotácia pilotného projektu a návrh formulára na zber údajov o rizikových faktoroch u jedenásť-sedemnásťročných detí k termínu preventívnej prehliadky. Zber sa vykonal v siedmich krajoch (okrem Žilinského samosprávneho kraja) a údaje boli spracované od 1 873 detí. 
Ministerstvo zdravotníctva Slovenskej republiky (MZ SR) pre neonatológiu a všeobecné lekárstvo pre deti a dorast vypracovalo odborné usmernenie MZ SR o podpore výživy dojčiat a batoliat dojčením. Súčasťou odborného usmernenia sú odporúčania dojčenia WHO/UNICEF, kontraindikácie a prípustnosť dojčenia, zabezpečenie podpory dojčenia pri poskytovaní ústavnej a ambulantnej zdravotnej starostlivosti a riziká predčasného odstavenia.
MZ SR vypracovalo v spolupráci s hlavným odborníkom MZ SR republiky pre telovýchovné lekárstvo Metodický pokyn MZ SR pre monitorovanie fyzickej aktivity detí a dorastu vrátane monitorovania stavu pohybového aparátu, zdravotne oslabených a zdravotne postihnutých detí a dorastu. Vyškolení pracovníci regionálnych úradov verejného zdravotníctva Slovenskej republiky urobili základný zber údajov z antropometrického merania a zo zisťovania odchýlok chybného držania tela a deformít chrbtice u detí a dorastu v osemročných gymnáziách a vo vybraných špeciálnych školách.
Na posilnenie zdravotnej starostlivosti o deti a dorast bolo v Slovenskej republike zavedené pravidelné povinné očkovanie dojčiat proti pneumokokovým invazívnym ochoreniam a taktiež povinné očkovanie proti Pertussis, ktoré sa vykonáva výlučne kombinovanými vakcínami s acelulárnou zložkou, čo je v súlade s odporúčaniami WHO a s praxou členských štátov Európskej únie.
Na redukcia zubného kazu bol vytvorený zberný formulár na vyšetrovanie detí vo vekovej skupine 5 a 12-ročných detí. Taktiež sa vykonala názorná inštruktáž detí o ústnej hygiene, správnej metóde čistenia chrupu. V súčasnosti pokračuje epidemiologická štúdia výskytu zubného kazu v uvedených vekových skupinách. Podrobná správa o výsledkoch štúdie bude predložená na MZ SR. 
V súvislosti s prevenciou detských úrazov a násilia v Slovenskej republike podrobilo NCZI na základe sledovania epidemiologického vývoja detských úrazov podrobnú analýzu vývoja úrazovosti v Slovenskej republike nielen u detí, ale v celej populácii podľa pohlavia 
a viacerých vekových skupín vrátane porovnania s inými krajinami Európy v posledných rokoch. Úrazy boli spracované z viacerých hľadísk z pohľadu počtu úmrtí i úmrtnosti, počtu hospitalizovaných i hospitalizovanosti, invalidity, práceneschopnosti. V rámci špecifických analýz sa spracoval vývoj školských úrazov za 10 rokov, ako aj vývoj dopravných úrazov v Slovenskej republike vrátane úmrtí.
MZ SR v spolupráci s hlavnými odborníkmi MZ SR pre pediatriu, psychológiu, všeobecné lekárstvo pre deti a dorast s Prezídiom policajného zboru Slovenskej republiky 
a s Generálnou prokuratúrou Slovenskej republiky vypracovalo odborné usmernenie Ministerstva zdravotníctva Slovenskej republiky o postupe poskytovateľov zdravotnej starostlivosti pri oznamovaní prípadov podozrenia zo sexuálneho zneužívania osôb 
do osemnásť rokov.
V spolupráci so Švédskym obchodným zastupiteľstvom a Švédskym veľvyslanectvom bola vydaná odborná brožúrka Prevencia úrazov detí v domácnosti, nákladom 60 tisíc kusov. Brožúrky sa distribuovali v rámci celej SR do materských centier, všeobecným lekárom pre deti a dorasti a pod. Dvojdňová promoakcia pre rodičov a deti bola v AVIONE, 
aj s ukážkami predlekárskej prvej pomoci. 
Ústav informácií a prognóz školstva realizoval prieskum pod názvom Konzumácia legálnych a nelegálnych drog u žiakov základných a stredných škôl. Cieľom prieskumu zameraného na populáciu žiakov II. stupňa základnej školy (6. až 9. ročník) a žiakov stredných škôl bolo zmapovať situáciu týkajúcu sa konzumácie legálnych a nelegálnych drog u detí a mládeže vo veku od 10 do 19 rokov.

Národný program prevencie ochorení srdca a ciev (ďalej len NPPOSC) bol vypracovaný ako iniciatívny materiál v súlade s Európskou chartou Zdravia Srdca, s cieľom  presadzovania orientácie zdravotníctva na prevenciu, včasnú diagnostiku a liečbu kardiovaskulárnych ochorení.
Zámerom NPPOSC je zlepšenie zdravotného stavu obyvateľstva, a  to najmä zlepšením kontroly najzávažnejších kardiovaskulárnych rizikových faktorov (najmä hypertenzie, fajčenia, zvýšených hladín krvných lipidov a cholesterolu). Hlavným cieľom NPPOSC je vytvorenie celospoločensky efektívneho systému opatrení, zameraného na zníženie incidencie a prevalencie najzávažnejších srdcovocievnych rizikových faktorov, ako aj na redukciu morbidity a mortality ischemickej choroby srdca, chronického srdcového zlyhávania a náhlej kardiálnej smrti. 
V súlade so schválenou koncepciou tvorby štandardných diagnostických a liečebných postupov vypracovala sekcia zdravia MZ SR v spolupráci s hlavnými odborníkmi príslušných medicínskych odborov „Odborné usmernenie MZ SR pre reperfúznu liečbu akútneho koronárneho syndrómu s eleváciou ST segmentu“. Odborné usmernenie upravuje organizačné a liečebné opatrenia pri reperfúznej liečbe akútneho koronárneho syndrómu s eleváciou ST na EKG zázname. Stanovením adekvátnych organizačných a liečebných opatrení, s dôrazom na naliehavosť postupu je možné radikálnym spôsobom ovplyvniť prognózu pacientov s akútnym infarktom myokardu.
V roku 2007 sa rozšíril počet kardiocentier o ďalšie tri nové pracoviská intervenčnej kardiológie (Nitra, Martin a Prešov). Ministerstvo zdravotníctva podporilo zriadenie troch kardiocentier, keďže hlavne pacienti s akútnym koronárnym syndrómom  profitujú zo skrátenia dojazdových dôb. Pacientom z oblasti kardiológie sa poskytuje neodkladná zdravotná starostlivosť v súčinnosti s odborníkmi z oblasti urgentnej medicíny.

Národný onkologický program - v súčasnosti odborníci pripravujú Národný onkologický program, koordinátorom  prípravy materiálu je doc. MUDr. Igor Andrašina, PhD., hlavný odborník MZ SR pre klinickú onkológiu. Na príprave Národného onkologického programu spolupracujú odborníci ostatných medicínskych odborov (chirurgie, gynekológie, urológie, rádiológie, radiačnej onkológie, paliatívnej medicíny, pediatrickej onkológie, hematológie...), ktorí sa venujú liečbe onkologických ochorení, odborníci Národného centra zdravotníckych informácií a Ligy proti rakovine.  
V roku 2009 bolo schválené odborné usmernenie MZ SR pre včasnú diagnostiku a liečbu nádorových ochorení prsníka. V súčasnosti sa pripravuje odborné usmernenie MZ SR pre realizáciu programu skríningu kolorektálneho karcinómu a odborné usmernenie MZ SR pre realizáciu programu mamografického skríningu nádorov prsníka.  
V rokoch  2008 až 2010 sa uskutočnila mediálna kampaň na zlepšenie vedomostí o kolorektálnom karcinóme a zlepšenie preventívneho správania sa cieľovej populácie. V priebehu roka 2009 bola prijatá  novela zákona, podľa ktorej má každý občan nad 50 rokov nárok na bezplatné vykonanie preventívnej kolonoskopie raz za desať rokov.
         Zbieranie údajov o onkologických ochoreniach, mortalite, morbidite a prevalencii onkologických ochorení sa realizuje prostredníctvom Národného onkologického registra, ktorý bol začlenený do Národného centra zdravotníckych informácií.

Imunizačný program - Prioritou, ktorú sa darilo na Slovensku udržať na veľmi dobrej úrovni aj v rokoch 2006 – 2010 je predovšetkým surveillance prenosných ochorení, plnenie imunizačného programu, včítane jeho inovácií, ale aj preventívne opatrenia pri výskyte infekčných ochorení a ich včasnú liečbu.
Vďaka plneniu Imunizačného programu SR, ktorý  je v súlade s cieľmi programu SZO Zdravie 21 sa u nás prakticky nevyskytujú viaceré závažné detské ochorenia ako napr. detská obrna, osýpky, záškrt či neonatálny tetanus, alebo sa výrazne znížila incidencia u mumpsu, čierneho kašľa, invazívnych hemofilových infekcií, kongenitálneho rubeolového syndrómu, došlo aj k výraznej redukcii infekcií vírusom hepatitídy B. Do imunizačného programu sa najnovšie podarilo zaradiť aj odporúčané očkovanie proti HPV, od ktorého sa očakáva výrazné zníženie incidencie karcinómov krčka maternice.
Druhou významnou oblasťou v prevencii, ktorej bola venovaná osobitná pozornosť, je problematika krízového plánovania vrátane schopností rýchlej reakcie v prípade mimoriadnych epidemických situácií v súvislosti s možnosťou bioterorizmu či výskytom epidémií či pandémií. Dokladom týchto aktivít je aj zriadenie a činnosť Pandemickej komisie vlády Slovenskej republiky, ktorá predovšetkým v súvislosti s nedávnou pandémiou chrípky A(H1N1)2009 prispela k úspešnej organizácii príprav na pandémiu i zvládnutiu akútnej zdravotnej starostlivosti o postihnuté osoby počas samotnej pandémie.   
Najvyšší výskyt akútnych infekčných ochorení šíriacich sa pri nepriaznivých hygienicko-epidemických pomeroch pretrváva v marginalizovaných a ohrozených skupinách obyvateľstva najmä u detí. Svedčia o tom epidémie hepatitídy A najmä v rómskych osadách na východnom Slovensku, ktorých zvládnutie si vyžiadalo mimoriadne náklady na preventívne očkovanie. Hoci výskyt iných typov akútnych vírusových hepatitíd sa výrazne znížil, aktuálnym problémom zostala problematika liečby chronických vírusových hepatitíd typu B a C.
Osobitná pozornosť bola okrem iných ochorení venovaná  problematike infekcie HIV. Na Slovensku sa darí udržať relatívne nízku incidenciu a prevalenciu tejto infekcie aj vďaka preventívnym opatreniam a organizácii zdravotnej starostlivosti pri dostupnosti liečby pre všetkých trpiacich touto infekciou.   

Národný transplantačný program - liečebné postupy sú spojené s požiadavkou na efektívne vyhľadávanie darcov a odber orgánov, tkanív a buniek za účelom ich medicínsky správneho, ekonomicky efektívneho a legislatívne nespochybniteľného použitia u príjemcov. Národný   transplantačný program využíva poznatky mnohých medicínskych a technických odborov a spätne ich obohacuje vlastnou výskumnou činnosťou.
Orgánovými transplantáciami sú transplantácie obličiek, pečene, pankreasu, srdca, pľúc a tenkého čreva.
V Slovenskej republike sa vykonávajú transplantácie orgánov,  tkanív a buniek od mŕtvych a živých darcov. Kultivácia buniek in vitro a ich prípadné genetické modifikácie alebo inkorporácie do biosyntetických materiálov ponúkajú nové perspektívy.

V rezorte zdravotníctva v priebehu hodnoteného obdobia pokračoval proces prípravy poskytovania zdravotnej starostlivosti v čase štátom vyhlásených krízových stavov alebo mimoriadnej situácie. Realizované opatrenia prispeli k zdokonaleniu pripravenosti riadiaceho a krízového manažmentu rezortu na organizáciu činností zameraných na dosiahnutie adekvátnej schopnosti zdravotníctva reagovať na mimoriadne udalosti a krízové situácie. V rámci procesov prípravy rezortu na krízové situácie bola významná pozornosť venovaná realizácii opatrení na zabezpečenie pripravenosti zdravotníckych zariadení zaradených do siete subjektov hospodárskej mobilizácie na vykonávanie činností spojených s vytváraním  rozšíreného lôžkového fondu, na vykonávanie hromadného príjmu ranených a zasiahnutých, na zlepšovanie organizácie riadenia zdravotníckeho zariadenia na činnosť počas mimoriadnych a krízových situácií, na zvýšenie úrovne administratívno-dokumentačnej pripravenosti zdravotníckych zariadení na krízové situácie a na zvyšovanie teoreticko             -odbornej úrovne a pripravenosti riadiaceho a krízového manažmentu rezortu.
Pokračoval proces realizácie úloh a opatrení vyplývajúcich z implementácie medzinárodných zdravotných predpisov svetovej zdravotníckej organizácie do podmienok zdravotníctva SR. Medzi najzávažnejšie opatrenia v oblasti realizácie opatrení krízovej pripravenosti rezortu bola činnosť následne realizovaná po vyhlásení pandémie chrípky Svetovou zdravotníckou organizáciou. V rámci realizácie týchto opatrení bolo krízovým manažmentom pripravené odborné usmernenie pre zdravotníctvo na zabezpečenie činnosti počas pandémie.

Úlohou rezortu zdravotníctva bolo aj vytváranie jednotného informačného systému zdravotníctva a v ostatných cieľoch informačná podpora pre ich naplnenie prostredníctvom eHealth aplikácií služieb. Plnenie tejto úlohy bolo podporené programovým vyhlásením  vlády SR - v kapitole „Zdravotníctvo“ vláda stanovila informatizáciu zdravotníctva ako jednu z kľúčových priorít vlády SR na obdobie rokov 2006 až 2010. Zaviazala sa zabezpečiť legislatívne                         a inštitucionálne podmienky na realizáciu informačných a komunikačných systémov na všetkých úrovniach, ktoré zásadným spôsobom napomôžu zlepšovať kvalitu, nákladovú efektivitu a časovú dostupnosť služieb, podporovať projekt informatizácie zdravotníctva a postupne realizovať ciele národnej stratégie eHealth. Hlavnými cieľmi informatizácie zdravotníctva a národnej eHealth stratégie pre hodnotené obdobie podľa koncepcie bolo:
•	Zlepšenie zdravotnej starostlivosti o občana,
•	Zvýšenie efektivity prostriedkov vynakladaných v rezorte zdravotníctva,
•	Vybudovanie modernej zdravotníckej informatiky, ktorá bude poskytovať kvalitnú informačnú podporu efektívnemu výkonu zdravotnej politiky v SR a realizácii efektívnej medzinárodnej interoperability pri poskytovaní zdravotnej starostlivosti (v rámci Európskej únie, resp. euroatlantického priestoru).
V súlade s programovým vyhlásením vlády bola vypracovaná a uznesením vlády SR č. 218/GP zo dňa 4.7.2007 schválená „Koncepcia informatizácie zdravotníctva na roky 2007 až 2010“ s výhľadom aj pre obdobie po roku 2010, obsahujúca návrh zásadných projektov, zameraných na realizáciu zámerov programového vyhlásenia vlády SR a ďalších nadväzujúcich strategických vládnych dokumentov, ako aj záväzných dokumentov EÚ a príslušných medzinárodných inštitúcií. 
Uznesením vlády SR č. 497 zo dňa 16.7.2008 bol schválený zásadný materiál „Strategické ciele eHealth – kľúčový nástroj informatizácie verejnej správy v oblasti zdravotníctva na Slovensku“. Materiál definuje ciele národnej stratégie eHealth a spresňuje zameranie informatizácie zdravotníctva a jej postavenie v rámci budovania eGovernmentu v SR. 
Ministerstvo zdravotníctva SR na základe uznesenia vlády SR č. 331/2008 k návrhu Národnej koncepcie informatizácie verejnej správy (NKIVS) spracovalo materiál „Návrh koncepcie rozvoja ISVS“. V nadväznosti na uvedené dokumenty Ministerstvo zdravotníctva SR spracovalo a schválilo základný východiskový dokument „Katalóg potrieb a služieb eHealth“. V súlade s harmonogramom sa začala riešiť 1.etapa eHealth v rámci „Operačného programu Informatizácie spoločnosti“ (OPIS). 

V oblasti financovania Ministerstva zdravotníctva SR v zmysle zákona č. 497/2009 Z. z. – zákon o štátnom rozpočte na rok 2010 a v zmysle zákona č. 580/2004 Z.z. v znení zákona č. 533/2009 Z.z. štát platí v roku 2010 za poistencov štátu prostredníctvom  kapitoly Ministerstva zdravotníctva SR 1 285 mil. Eur. Sadzba poistného na rok 2010  pre štát je 4,78 % z vymeriavacieho základu. V roku 2010 platí štát na jedného poistenca štátu 34,56 Eur mesačne.
Rezort zdravotníctva tiež v súčasnej dobe aktívne pracuje na tvorbe nového „Zoznamu zdravotných výkonov“, ktorý bude obsahovať kompletný súhrn zdravotných výkonov. Vzhľadom na náročnosť uvedeného procesu možno predpokladať ukončenie prác na zozname v priebehu roka 2010. 
Jedným z možných zdrojov financovania zdravotníctva je individuálne zdravotné poistenie, ktorého rozsah priamo súvisí so stanovením rozsahu zdravotnej starostlivosti hradenej z prostriedkov verejného zdravotníctva. V súčasnosti je daný legislatívny priestor pre kategorizáciu chorôb, pri ktorých sa zdravotné výkony čiastočne uhrádzajú alebo sa neuhrádzajú na základe verejného zdravotného poistenia. Nariadenie vlády SR č. 777/2004 Z.z. s účinnosťou od 1.januára 2005 určuje Zoznam chorôb, pri ktorých sa zdravotné výkony čiastočne uhrádzajú alebo sa neuhrádzajú na základe verejného zdravotného poistenia. V sledovanom období nedošlo k úprave tohto nariadenia vlády a teda rozsah zdravotnej starostlivosti hradenej z verejného zdravotného poistenia nebol zmenený.

Ministerstvo zdravotníctva Slovenskej republiky plní pri realizácii operačného programu Zdravotníctvo úlohu riadiaceho orgánu. Globálnym cieľom OPZ je „Zlepšenie podmienok ovplyvňujúcich zdravotný stav obyvateľstva v produktívnom, ako aj v neproduktívnom veku, prostredníctvom zvyšovania kvality, efektívnosti a dostupnosti zdravotnej starostlivosti a podpory zdravia, v rámci zdravotníckej infraštruktúry“. V rámci OPZ bolo vyhlásených spolu 10 výziev a jedno priame zadanie. Aktuálne (k 31.8.2010) je stav zazmluvnenia OPZ vo výške 277 799 376,24 Eur, čo predstavuje 94,45 % alokácie OPZ.
	V operačnom programe Vzdelávanie (OPV) MZ SR plní úlohu sprostredkovateľského orgánu pod riadiacim orgánom. Riadiacim orgánom je Ministerstvo školstva, vedy, výskumu a športu SR. Všetky projekty samosprávnych krajov sú zamerané na podporu špecializačného štúdia zdravotníckych pracovníkov za účelom doplnenia a  stabilizácie stavov kvalifikovaných zdravotníckych pracovníkov v jednotlivých samosprávnych krajoch podľa ich špecifických potrieb. Všetky tieto projekty sú zamerané na prvú a hlavnú skupinu oprávnených aktivít: „Doplnenie systému zdravotníctva o kvalifikovaných odborníkov“. Realizácia krátkych pilotných projektov už bola ukončená, v súčasnosti prebieha realizácia veľkých trojročných projektov.
Cieľom projektu Úradu verejného zdravotníctva SR je vytvoriť a zaviesť systém celoživotného vzdelávania zdravotníckych pracovníkov RÚVZ v SR s využitím                     e-learningového portálu. Projekt priamo svojimi vzdelávacími aktivitami (skupina aktivít 2 a 5) ako aj výsledkami projektu, najmä informačno-vzdelávacím portálom, napomôže  zvýšenie odborných vedomostí a zručností  zamestnancov RÚVZ v SR a nepriamo aj  ochranu zdravia obyvateľstva SR.

Úrad verejného zdravotníctva SR participoval na plnení úloh, ktoré boli vyžiadané Ministerstvom zdravotníctva SR a týkali sa najmä  realizácie rôznych akčných plánov:  plnenia Národného programu podpory zdravia v Slovenskej republike, Národného programu starostlivosti o deti a dorast v Slovenskej republike na roky 2008 - 2015, Národného programu duševného zdravia v Slovenskej republike, Národného programu prevencie obezity a nadváhy v Slovenskej republike.

V pôsobnosti Úradu verejného zdravotníctva SR v zriadených poradenských centrách regionálnych úradoch verejného zdravotníctva SR poskytujú poradenstvo a informácie v zmysle zákona č. 211/200 Z.z. o slobodnom prístupe k informáciám v znení neskorších predpisov v oblasti životného prostredia a jeho vzťahu k zdraviu (kvalita voľného ovzdušia, hluk, kvalita bývania, pitnej vody, vody na kúpanie, zariadenia starostlivosti o ľudské telo,  naďalej sa vyšetrujú a sledujú hlavné rizikové faktory najmä srdcovocievnych, nádorových ochorení, diabetu a obezity. Činnosť poradenských centier zahŕňa aj edukačnú a poradenská činnosť, individuálne a skupinové poradenstvo v rámci národných i medzinárodných programoch a projektoch. 

V rámci Štátnej politiky zdravia si ÚVZ SR plnil ciele a priority aj prostredníctvom Národného programu prevencie obezity a nadváhy v Slovenskej republike, ktorý bol schválený uznesením vlády Slovenskej republiky č. 10 z 9. januára 2008. V mesiaci máj bola vypracovaná a následne podpísaná dohoda o spolupráci medzi Úradom verejného zdravotníctva Slovenskej republiky a Slovenskou obezitologickou spoločnosťou, so želaním prispieť prostredníctvom vzájomnej spolupráce k zefektívneniu činností v oblasti  prevencie obezity na Slovensku. Cieľom programu je vytvoriť spoločensky prospešný  systém, ktorý povedie k zníženiu incidencie a prevalencie nadhmotnosti a obezity v populácii a eliminuje epidemický výskyt nadhmotnosti a obezity. Sekundárnym efektom programu by malo byť, vo vzájomnej interakcii s preventívnymi programami, špecificky orientovanými na vybrané chronické ochorenia, zníženie počtu nových prípadov ochorení súvisiacich s nadhmotnosťou a obezitou, ako aj zníženie výskytu a vplyvu ostatných modifikovaných rizikových faktorov týchto ochorení.
 Okrem uvedeného projektu sa v rámci programu riešil aj medzinárodný projekt „Schéma školského ovocia“, zameraný na zlepšenie stravovacích  návykov u detí na školách (uskutočňovaný od roku 2008 pod vedením a koordináciou Ministerstva pôdohospodárstva 
Slovenskej republiky).

Národný program duševného zdravia 
	Cieľom Národného programu duševného zdravia je vytvoriť taký systém starostlivosti o duševné zdravie, ktorý na jednej strane umožní účinne posilniť duševné zdravie, a tak predchádzať duševným poruchám, a na druhej strane vedie k oslobodeniu ľudí s duševnou poruchou od izolácie a paternalizmu, či už formou sociálneho vylúčenia z komunity, alebo prehlbovania závislostí od inštitúcií.	V roku 2008 bol vypracovaný materiál „Problematika týraných žien“, ktorý je uverejnený na internetovej stránke ÚVZ SR, v marci 2009 boli  zaslané  na všetky RÚVZ  materiály - "Prevencia samovrážd: príručka pre zdravotníckych pracovníkov v primárnej zdravotnej starostlivosti", "Prevencia samovrážd: príručka pre praktických lekárov", "Prevencia samovrážd: príručka pre učiteľov a ostatných pracovníkov školstva" s prosbou o ich následnú distribúciu kompetentným odborníkom (zdravotníkom, učiteľom). 
	V roku 2010 bolo distribuovaných do RÚVZ  740 plagátov  s tematikou duševného zdravia „Desatoro o tom ako byť duševne zdravý.  

Znižovanie nerovnosti v zdraví  sa realizuje prostredníctvom programu „Program podpory zdravia znevýhodnených komunít na Slovensku na roky 2007 – 2015“, ktorý sa realizuje v rámci pôsobnosti Úradu verejného zdravotníctva SR a regionálnych úradov  verejného zdravotníctva. Program podpory zdravia znevýhodnených komunít na Slovensku (ďalej len „program“) sa realizuje od marca 2007, v súlade s Uznesením vlády SR č. 680/2007. Koordinátorom programu je Úrad verejného zdravotníctva SR. Program je zameraný na obyvateľov segregovaných a separovaných rómskych osídlení  a lokalít Košického, Prešovského, a Banskobystrického kraja, v ktorých je zdravotno-hygienická situácia najkritickejšia. Program pokračoval v roku 2010 od 1. marca v 12 RÚVZ v SR prostredníctvom terénnej práce 30 komunitných pracovníkov zdravotnej výchovy. V deviatich RÚVZ v SR pokračovali v činnosti už zaškolení KPZV. KPZV pokračovali v šírení elementárnej zdravotnej osvety a informovanosti v teréne – v segregovaných a separovaných rómskych osídleniach a lokalitách a v zabezpečovaní komunikácie medzi obyvateľmi vyššie uvedených lokalít a lekármi, sestrami prípadne pôrodnými asistentkami a verejnými zdravotníkmi.

Značná pozornosť bola a aj je venovaná hlavne detskej populácii, ktorá je veľmi citlivá na rôzne vplyvy hlavne v období vývoja. Pri vytváraní zdravého životného prostredia pre deti má veľký význam plnenie Akčného plánu pre životné prostredie a zdravie obyvateľov Slovenskej republiky III (NEHAP III), ktorý rozpracováva prioritné oblasti životného prostredia a zdravia so zreteľom na zdravie detí, ktorých v rámci sú navrhnuté aktivity na zlepšenie podmienok života obyvateľov Slovenskej republiky. Základným cieľom je prostredníctvom navrhnutých aktivít jednotlivých rezortov minimalizovať riziká pochádzajúce z prostredia, ktoré môžu poškodzovať a ohrozovať zdravie ľudí vrátane detí. Prioritné ciele akčného plánu a aktivity sú zamerané na prevenciu a zníženie chorobnosti a úmrtnosti detí v dôsledku porúch tráviaceho ústrojenstva, zníženie a prevenciu zdravotných dôsledkov z dôvodu nehôd a úrazov, účinkom nebezpečných chemických látok, fyzikálnych javov a biologických látok a na zníženie a prevenciu respiračných ochorení spôsobených znečisteným ovzduším. 
Jedným z cieľov projektu „Európsky akčný plán pre životné prostredie a zdravie detí“  CEHAPE je aj riešenie otázky detskej úrazovosti, ktorá sa premietla do projektu „Monitoring úrazovosti u detí predškolského a školského veku“, ktorý si vytýčil za cieľ orientačne zmapovať situáciu v oblasti detskej úrazovosti na Slovensku.
Úrad verejného zdravotníctva SR sa tiež zameriaval na  zabezpečenie presadzovania správneho zloženia výživy a pitného režimu detí a mládeže v zmysle Aktualizovaného programu ozdravenia výživy obyvateľstva SR, rozvoja školského stravovania a s tým súvisiaceho sledovania a hodnotenia telesného vývinu detí a mládeže, s osobitným zameraním na sledovanie trendov výskytu obezity v populácii detí a mládeže.
Jedným z cieľov Štátnej politiky zdravia SR je potreba venovania osobitnej pozornosti regiónom s nižším sociálnym vývojom, keďže práve v týchto oblastiach je najvyšší výskyt kardiovaskulárnych rizikových faktorov vrátane podstatne vyššej mortality, a to predovšetkým v mladších vekových skupinách. Tento cieľ sa plnil riešením projektu „Hygienická problematika škôl a zdravotný stav žiakov zo sociálne znevýhodneného prostredia“, ktorým sa  zhodnotil stav škôl s vyššou koncentráciou žiakov zo sociálne znevýhodneného prostredia z hľadiska hygieny a zároveň preskúmal zdravotný stav týchto žiakov. Predmetom projektu bolo sledovanie vybraných ukazovateľov zdravotného stavu rómskych detí, ako aj zmapovanie hygienicko-komunálnej situácie na školách, ktoré títo žiaci vo vyššom počte navštevujú.

Regionálne úrady verejného zdravotníctva vykonávajú monitoring kvality pitnej vody u spotrebiteľa a realizujú opatrenia na predchádzanie ochoreniam, ktoré súvisia s užívaním pitnej vody a s využívaním vôd na kúpanie. O výsledkoch monitoringu je informovaná Európska komisia v súlade s požiadavkami platných európskych smerníc. V oblasti pitnej vody a vody na kúpanie boli zavedené nové informačné systémy, ktoré slúžia k spracovávaniu získaných údajov a informovaniu verejnosti.
MZ SR v spolupráci s rezortom životného prostredia plní národné ciele, stanovené pre implementáciu Protokolu o vode a zdraví k Dohovoru o ochrane a využívaní hraničných vodných tokov a medzinárodných jazier z roku 1992. Cieľom úloh stanovených v oblasti vôd je podporovať v rámci trvalo udržateľného rozvoja na všetkých relevantných stupňoch v národnom i medzinárodnom kontexte ochrany ľudského zdravia a blahobytu prostredníctvom lepšieho využívania vody, prevencie, kontroly a znižovania výskytu ochorení súvisiacich s vodou. Národné ciele, stanovené v roku 2007 nadväzujú na národné správy o zabezpečení záväzkov Slovenskej republiky z rokov 2003 a 2005. 

Úrady verejného zdravotníctva v SR monitorujú tiež výskyt infekčných ochorení priebežne a celoročne. Systematická kontrola a surveillance, čiže nepretržitý dohľad nad všetkými faktormi, ktoré ovplyvňujú výskyt a šírenie infekčných ochorení sa na Slovensku zabezpečuje už od druhej polovice päťdesiatych rokov.
Epidemiologickú situáciu v SR v posledných troch rokoch možno celkovo hodnotiť ako priaznivú. U mnohých z povinne hlásených infekčných ochorení bol zaznamenaný pokles alebo sa udržal nulový či ojedinelý výskyt. Nebolo evidované žiadne ochorenie na detskú obrnu, záškrt a osýpky. Boli zistené iba ojedinelé ochorenia na rubeolu a parotitídu. Z nákaz kože a slizníc bolo zaznamenané jedno ochorenie na tetanus (v roku 2007). Ako stabilizovanú možno naďalej hodnotiť aj epidemiologickú situáciu vo výskyte neuroinfekcií.
SR je aktívne zapojená do európskeho systému rýchleho varovania a odpovede (EWRS) pri výskyte mimoriadnej epidemiologickej situácie v štátoch EÚ. Cieľom systému je rýchla výmena informácii o výskyte infekčných ochorení, resp. epidémií, ktoré majú potenciál šíriť sa za hranice krajiny ich vzplanutia, prípadne môžu byť hrozbou pre obyvateľov štátov EÚ alebo sú raritné a z odborného hľadiska si zasluhujú pozornosť. 
V oblasti ochrany zdravia pred škodlivými účinkami ionizujúceho žiarenia sa preventívna ochrana opiera o pomerne veľmi dobré znalosti o zdrojoch ionizujúceho žiarenia, o expozícii obyvateľov a o škodlivých účinkoch ionizujúceho žiarenia. Z týchto poznatkov vychádza aj premyslený a komplexný systém ochrany, ktorý je zavedený v globálne unifikovanom systéme bezpečnosti zdrojov ionizujúceho žiarenia a ochrany zdravia pred škodlivými účinkami ionizujúceho žiarenia.
Z vyššie uvedených objektívnych daností sa v rámci politiky zdravia realizovali najmä tieto opatrenia:
-	Smernice EÚ, ktoré sa implementovali  do právneho systému SR  v rokoch 2006 a 2007 sa následne uvádzali do praxe, čím sa zabezpečuje kompatibilita s inými členskými krajinami EÚ v oblasti ochrany zdravia pred škodlivými účinkami ionizujúceho žiarenia.
-	V lekárskom ožiarení sa zavádzali štandardné postupy,  systémy zabezpečenia kvality a inovovali sa zdroje ionizujúceho žiarenia. 
-	Rezort zdravotníctva sa intenzívne snažil zabezpečiť systematické riešenie pre zber a  likvidáciu nepoužívaných rádioaktívnych žiaričov  a iných  inštitucionálnych odpadov. 
-	Vykonávali sa opatrenia na zníženie pravdepodobnosti náhodného ožiarenia osôb  opustenými žiaričmi, predovšetkým rozsiahlou informačnou kampaňou na šrotoviskách a v zberniach šrotu a cielenými previerkami na pracoviskách s rádioaktívnymi žiaričmi.
 Orgány verejného zdravotníctva sa zameriavajú v rámci štátneho zdravotného dozoru (ďalej ŠZD) na ochranu zdravia pri práci najmä na špecifické riziká vplyvu práce, pracovných podmienok a pracovného prostredia na zdravie zamestnancov. Štátny zdravotný dozor na pracoviskách bol zameraný na hodnotenie a plnenie povinností zo strany zamestnávateľov  týkajúcich sa ochrany zdravia zamestnancov pred nepriaznivými účinkami fyzikálnych faktorov (najmä hluku, vibrácií, ionizujúceho a neionizujúceho žiarenia, tepelno-vlhkostnej mikroklímy), chemických faktorov (najmä pri zaobchádzaní s veľmi jedovatými a jedovatými látkami a prípravkami), karcinogénnych a mutagénnych faktorov (napr. pri práci s cytostatikami, s tvrdým drevom v drevospracujúcom priemysle, pri odstraňovaní stavebných  materiálov obsahujúcich azbest), biologických faktorov (napr. pri práci v zdravotníckych a veterinárnych zariadeniach, v laboratóriách, na pracoviskách zneškodňovania odpadov, v čistiarňach odpadových vôd), fyzickej záťaže pri práci a psychickej pracovnej záťaže (napr. pri práci s bremenami, so zobrazovacími jednotkami).
Orgány verejného zdravotníctva spolupracovali tiež pri určovaní profesionálnych ochorení s pracoviskami klinického pracovného lekárstva a prešetrovali podozrenia na choroby z povolania.

V oblasti koordinácie a výkonu politiky kontroly tabaku a alkoholu sa veľká pozornosť venovala aj príprave novely zákona č. 377/2004 Z.z. o ochrane nefajčiarov,  príprave Národného akčného plánu na kontrolu tabaku na obdobie rokov 2009-2010 a realizácií Národného akčného plánu na kontrolu tabaku na obdobie rokov 2009 – 2010 prostredníctvom úlohy č. 6 „Príprava a realizácia akcie pre verejnosť – vyšetrenie oxidu uhoľnatého vo vydychovanom vzduchu“, kde vyšetrenie realizovali všetky RÚVZ na Slovensku v rámci Svetového dňa bez tabaku.